05:28 - 17/01/2021\nسەرپەرشتیارانی تۆڕی پرۆگرامی سیگناڵ ئاشکرایانکردوە بەهۆی زۆری بەشداربوانییەوە لەماوەیەکی کورتدا، بۆ چەند سەعاتێک کێشەی تەکنیکی بۆ دروستبوە.\nنوێنەرو وتەبێژی ئەو کۆمپانیایە بۆ دڵنیاییکردنەوەی بەشداربوەکانی ئاماژەی بەوەکردوە کە ئەو کێشە تەکنیکییەی بۆ پرۆگرامەکەیان دروستبوە، بەهۆی پێشوازیکردنی سیگناڵ بوە لە ملیۆنان بەشداربو لە ماوەیەکی کەمدا.\nزۆرێک لەو کەسانەی لەڕێگەی مۆبایل و ئامێرە زیرەکەکانەوە ئەپڵیکەیشنی سیگناڵ بەکاردەهێنن، بۆ ماوەی چەند سەعاتێک لە خزمەتگوزارییەکانی ئەو ئەپڵیکەیشنە بێبەشبون، بەڵام دواتر کێشەکە لەلایەن کۆمپانیاکەوە چارەسەرکرا.\nدوای ئەوەی هەفتەی ڕابردو بەکار‌هێنەرانی واتسئاپ توڕەییان نیشاندا لە بڕیارێکی ئەو کۆمپانیایە سەبارەت بەگرێدانەوەی زانیارییەکان لەگەڵ فەیسبوکدا، زۆرێک لە بەشداربوانی ئەو ئەپەیان لەسەر مۆبایلەکانیان سڕیوەتەوەو ئەپڵیکەیشنی سیگناڵیان لە شوێنیدا دابەزاندوە.\nبەڕێوەبەرانی ئەو کۆمپانیایە ئاشکرایانکردوە کە پەرەیان بە سێرڤەرەکانیان داوەو زیادیانکردوە، بۆ ئەوەی چیدیکە بەکار‌هێنەرانیان دوچاری ئاریشەی لەو جۆرە نەبنەوە.\nسیگناڵیش هاوشێوەی واتسئاپ و ڤایبەر بۆ گۆڕینەوەی نامەو زانیارییە کەسییەکان بەکاردەهێندرێت.


وەك شاندێكی سیاسی مامەڵەیان لەگەڵ نەكردوون\nشارپرێس هەڵوێستی لایەنە شیعەكانی عێراق لەسەر شاندەكەی هەرێم ئاشكرادەكات\n18/08/2017 1812 جار خوێندراوه‌ته‌وه\nلایەنە شیعییەكانی عێراق لەسەر ئەو شاندەی هەرێمی كوردستان روویان لەبەغدا كردووە، بۆچوونیان جیاوازبووەو وەك شاندێكی سیاسیش مامەڵەیان لەگەڵ نەكردووە.\nبەپێی ئەو زانیارییانەی لەسەرچاوەیەكی ئاگادارەوە دراوە بۆ شارپرێس، بۆ چۆنییەتی مامەڵەكردن لەگەڵ ئەو شاندەی، كە بۆ پرسی ریفراندۆمی هەرێم چوونەتە بەغدا، پێشتر لایەنە شیعییەكان لەسەر ئەوە رێككەوتوون چۆن مامەڵ‌یان لەگەڵ بكەن.\nهەر بەپێی زانیارییەكان لەناو لایەنە شیعییەكان سێ بۆچوونی جیاوازیان هەبووە، كە دواتر ئەوەیان بووەتە بڕیار مامەڵەیەكی نەرم لەگەڵ شاندەكەو پرسی ریفراندۆمی هەرێم بكەن.\nشاندەكە رۆژی دوو شەممەی رابردوو سەردانی بەغدایان كرد، كە پێشتر وا راگەیەنراوبوو، ئەو شاندە بۆ پرسی ریفراندۆم لەگەڵ لایەنە حكومی‌و حیزبییەكانی عێراق گفتوگۆدەكات، كە تائێستاش لەشاری بەغدان.\nشاندەكە سەرەتاو شەوی دوو شەممە لەگەڵ حەیدەر عەبادی سەرۆك وەزیرانی عێراق كۆبوونەوە، كە زانیارییەكانی شارپرێس باس لەوەش دەكەن، لەكۆبوونەوەكە عەبادی وتوویەتی: "من لەرێگەی میدیاوە وەڵامیان نادەمەوە ،بەڵام بەتوندی دژی ریفراندۆم دەوەستمەوە".\nهەروەها كاتێك شاندە چوونەتە بەغداو سەرۆكایەتی ئەنجوومەنی وەزیران عەبادی وەك شاندی وەزاری لەگەڵیان دانیشتووە، "نەك شاندی سیاسی‌و گفتوگۆی نێوان شیعەو كورد".\nزانیارییەكان باس لەوەش دەكەن، كە "شیعەكان لایان وابووە شاندەكەی كورد لاوازبووەو وەرەقەی گفتوگۆیان پینەبووە، جگە لەدوو كەسیان، كە ئەوانیش خاوەن بڕیار نین لەحیزبەكانی خۆیان، ئەوانی تر كەسانی ناسراویان تێدانەبووە".\nسەرچاوەكە ئاشكراشیكراد، كە "زمانی شاندەكە لەهەموو دانیشتنەكاندا زمانی گفتوگۆ نەبووە ئەوەندەی زمانی ئەوەبووە، كە خۆیان بەزەبوون نیشانداوەو داوای رێگاچارەیان كردووە بۆ كێشەكان".\nئەو سەرچاوەیە ئاشكراشیكرد، "تەنانەت لای ئەمریكاییەكانیش داوایان كردووە چارەسەرێك بۆ ئەم پرسە بدۆزرێتەوە، كاتێك پێشیان وتراوە ریفراندۆم دوابخریت ئەوان داوای گەرەنتیان كردووە".\nشاندەكەی هەرێم لەرێگەی ئەنجوومەنی باڵای ریفراندۆم پێكهێنراون‌و رەوانەی بەغدا كراون، ئەوەش دوای ئەوەی ئەنجوومەنەكە رۆژی 25/9/2017یان دیاریكرد، بۆ ئەنجامدانی پرۆسەی ریفراندۆم.


وردەکاریی زیاتر لە سەر ئابلۆقه‌کانی یه‌کێتیی ئه‌ورووپا دژی کۆماری ئیسلامی - Radio Sweden Kurdish - ڕادیۆی سوید - Radyoya Swêdê | Sveriges Radio\nوردەکاریی زیاتر لە سەر ئابلۆقه‌کانی یه‌کێتیی ئه‌ورووپا دژی کۆماری ئیسلامی\nبڵاو کرایه‌وه tisdag 27 juli 2010 kl 15.01\nهەروەک پێشتریش باسمان لێوە کرد ڕۆژی ڕابردوو وەزیرانی دەرەوەی وڵاتانی یەکێتیی ئەورووپا، گەمارۆ نوێیەکانی سەر کۆماری ئیسلامی لە بواری وزەیان پەسند کرد. زوربەی ئەو ئابلۆقانە‌ش هەر لە سبەینێوە دەکەونە بواری جێبەجێکردنەوە.\nلە ناو ئەو گەمارۆیانەدا دەتوانرێ ئاماژە بە قەدەغەبوونی فرۆشرانی کەرەسە، تەکنیک و ئەو خزمەتانە بکرێ کە لە بواری وزەدا بەکاردەهێنرێن. لەم ناوەدا وێستگەکانی پاڵاوتنی کۆماری ئیسلامی و کاری کەشف و بەرهەمهێنانی گازی سروشتیی ئەم وڵاتە، تووشی دژواری دەبن. هەروەها سەرمایەگوزاری لە بواری وزەی ئێرانیش قەدەغە دەکرێ.\nچەند نموونەیەکی تری ئەم گەمارۆیانە بریتین لە:\nقەدەغەبوونی ڤیزە بۆ کاربەدەستانی گەورەی ئێرانی وەک محەمەد عەلی جەعفەری سەرۆکی سوپای پاسداران، مستەفا محەمەدی نەجار وەزیری پێشووی بەرگری، غلامرضا آقازادە سەرۆکی پێشووی ڕێکخراوی وزەی ئەتۆمیی ئێران، هەروەها پسپۆڕانی وزەی ئەتۆمی و تەکنیکی فەزایی.\nوڵاتانی یەکێتیی ئەورووپا هەروەها پێشنیاریان پی دەکرێ کە ئیزنی نیشتنەوە نەدەن بە فڕۆکە بارییەکانی ئێران. کڕینی هەر چەشنە پشکی دەوڵەتی ئێران، بانکی ناوەندی یا بانکەکانی تر یا خود ئەو پشکانەی دەوڵەت گەرەنتیی کردوون، تەنانەت یارمەتیدانی فرۆشیشییان قەدەغەیە. هەناردە و هاوردەی چەک، مادە، تەکنیک و کەرەسەی تەقەمەنی، یا خود فایلی کۆمپیوتێری کە بۆ زەنگینکردنی ئورانیۆم چ لە بواری مەدەنی یا خود سوپاییدا مەمنووعە. گواستنەوەی پارەی زیاتر لە چل هەزار یۆرۆ لە ئێران یا خود بۆ ئێران بە بێ ئیزننامەی یەکێتیی ئەورووپا قەدەغەیە. هەروەها پێبوونی زیاتر لە دە هەزار یۆرۆ بۆ کڕینی خواردەمەنی، داودەرمان و کەسەرەی پزیشکی دەبێ ڕاپۆرت بدرێ.\nڕوانگەکان دەربارەی کارتێکەریی ئەو گەمارۆیانە لە سەر ئێرانییەکانی سوید و بازرگانانی ئێرانی لە سوید، گەلێ لێک جیاوازە.


روسیا سیستمی بەرگری (ئێس-300)ی رادەستی سوریا كرد – Knwe.org\nسەرەکی » دۆسێ » روسیا سیستمی بەرگری (ئێس-300)ی رادەستی سوریا كرد\nروسیا سیستمی بەرگری (ئێس-300)ی رادەستی سوریا كرد\nمۆسكۆ موشەكەكانی دژە فڕۆكەی جۆری (ئێس-300)، رادەستی سوریا دەكات، ئەمەش دوای دوو هەفتە بەسەر خستنەخوارەوەی فڕۆكە سەربازییە روسییەكە لەبەرانبەر كەنارئاوەكانی سوریا.\nسێرگی شویگۆ، وەزیری بەرگری روسیا، فلادیمێر پۆتنی سەرۆكی وڵاتەكەی ئاگداركردەوە لە رادەستكردنی 4 سەكۆی هەڵدانی موشەكەكان.\nئەم هەنگاوەی روسیا دوای ئەوەبوو كە بەرگرییە ئاسمانییەكانی سوریا بەهەڵە، فڕۆكەیەكی چاودێری روسییان خستەخوارەوە، ئەمەش بووە مایەی كوژرانی 15 سەربازی روس كە هاوكات بوو لەگەڵ هێرشێكی ئاسمانی ئیسرائیل بۆسەر پارێزگای لازقیە.\nروسیا، ئۆباڵی رووداوەكەی خستە ئەستۆی ئیسرائیل.\nبەرپرسانی ئیسرائیل رەتیانكردەوە دەستییان لە رووداوەكەدا هەبێت، رێگریشیان نواند بەرانبەر بە رادەستكردنی سیستمی بەرگری روسی بە دیمەشق، و رایانگەیاندبوو»رادەستكردنی ئەو جۆرە سیستمە بە گەمەكەرە نابەرپرسەكان، رەنگە ناوچە ئاڵۆزەكە زیاتر مەترسیدار بكات».\nجۆن بۆڵتۆن، راوێژكاری ئاسایشی نەتەوەیی ئەمریكا، سەبارەت بە بڕیاری رادەستكردنی سیستمی (ئێس-300) بە سوریا رایگەیاندبوو، دەبێتە مایەی ئاڵۆزتركردنی جەنگی ئەهلی لە سوریا، مۆسكۆشی هاندابوو، چاو بە بڕیارەكانیشدا بخشێنێتەوە.\nروسیا بنكەیەكی ئاسمانی لە سوریا هەیە كە لێوەی هێرشە ئاسمانییەكانی بۆ پشتیوانی لە سوپای سوریا، ئەنجام دەدات.\nلێدوانەكانی وەزیری بەرگری روسیا\nلە كۆبوونەوەی لەگەڵ فلادیمێر پۆتین سەرۆكی روسیا، شویگۆ رایگەیاندبوو»رادەستكردنی موشەكەكانی ئێس- 300 بە سوریا ئەنجامدرا».\nبە وتەی وەزیری بەرگری روسیا»49 پارچە كەرەستە گەیەندرانە سوریا، بە چوار سەكۆی هەڵدان و گالیستەكانی چاودێرییەوە».\nشویگۆ دەڵێت»سیستمی بەرگری ئاسمانی یەكگرتوو لە سوریا، لە 20ی تشرینی یەكەمی 2018 بە تەواوەتی دەخرێتەگەڕ».\nروسیا لەسەر داوای ئیسرائیل، رادەستكردنی ئەو سیستمە بەرگرییە ئاسمانییە پێشكەوتووەی لە ساڵی 2013دا هەڵپەساردبوو.\nبەڵام هەڵوێستی روسیا لەپاش خستنەخوارەوەی فڕۆكە سەربازییەكەی لە نزیك لازقیە، گۆڕانكاریی بەسەردا هات و شویگۆ لەو بارەیەوە رایگەیاندبوو»رەوشەكە گۆڕانكاریی بەسەردا هات. ئەمەش هەڵەی ئێمە نییە».\nكەوتنەخوارەوەی فڕۆكەكەی روسیا\nفڕۆكەكەی روسیا كە لە جۆری ئێڵ-20 بوو، لەدووری 35 كیلۆمەتر لە كەنارئاوەكانی سوریا كەوتەخوارەوە، دوای ئەوەی لە رێگەی گەڕانەوەدا بوو بۆ بنكەی حومەیمیی ئاسمانی لە نزیك شاری لازقیە.\nئاژانسەكانی دەنگوباسی روسیا لەو دەمەدا رایانگەیاندبوو»فڕۆكەكە لەكاتی هێرشی فڕۆكەكانی ئێف- 16ی ئیسرائیلی بۆسەر دامەزراوەكانی سوریا، دیارنەما».\nدواتر، وەزارەتی بەرگری روسیا رایگەیاندبوو، فڕۆكەكانی ئیسرائیل فڕۆكە روسییەكەیان وەك روكارێك بۆ خۆشاردنەوە لە بەرگرییە ئاسمانییەكانی سوریا، بەكارهێنابوو.\nمۆسكۆ، بەرپرسیارێتی كەوتنەخوارەوەی فڕۆكەكەی دابووە پاڵ ئیسرائیل و باسی لەوەكردبوو كە فڕۆكەكانی ئیسرائیل، فڕۆكەكەی روسیایان خستبووە سەر رێڕەوی سیستمی بەرگری ئاسمانی سوریا.\nكرملین رایگەیاندبوو، پۆتین لە پەیوەندییەكی تەلەفۆنیدا بە بنیانیامین نەتانیاهۆ سەرۆك وەزیرانی ئیسرائیلی راگەیاندبوو كە بڕیاری پتەوكردنی بەرگرییە ئاسمانییەكانی سوریا «لە بنەڕەتدا ئامانج لێی پوچەڵكردنەوەی ئەو هەڕەشانە بوو كە لەسەر سەربازەكانی سوپای روسیا دروستدەبوون».\nنەتانیاهۆ، هۆشداریی دابووە پۆتین لە «فەراهەمكردنی سیستمی چەكە پەرەسەندووەكان بە لایەنە نابەرپرسەكان، چوەنكە مەترسییەكان لە ناوچەكەدا زیاتر دەكەن»، ئەمەش بەپێی راگەیەنددراوێكی نوسینگەی سەرۆك وەزیرانی ئیسرائیل.\nهەر بە وتەی نەتانیاهۆ»ئیسرائیل سورە لەسەر رێگرتن لە خۆپتەوكردنی سەربازی ئێران لە سوریا و هەوڵەكانی تاران كە بانگەشەی لەناوبردنی ئیسرائیل دەكات و ئەو چەكە كوشندانە دەگەیەنێتە حزبوڵڵا تا لە دژی ئیسرائیل بەكاریان بهێنێبت».\nسەرۆك وەزیرانی ئیسرائیل، بڕوای تەواوی خۆی بەرانبەر بە راپۆرتەكانی سوپای ئیسرائیل دەربڕیبوو سەبارەت بە رەوشی كەوتنەخوارەوەی فڕۆكە چاودێرییەكەی روسیا.\nسوپای ئیسرائیل پێداگری لەسەر ئەوەی كە فڕۆكەكانی گەڕاونەتەوە كایەی ئیسرائیلی، لەو دەمەی (ئێڵ-20) پێكراوە و دەڵێت، بەرپرسیارێتی رووداوەكە دەكەوێتە ئەستۆی سوپای سوریا.\n(ئێس-300) و گۆڕینی گەمەكان\nئیسرائیل دانی بەوەدانا كە زیاتر لە 200 هێرشی كردۆتە سەر سوریا و لە هێرشەكانیدا ئامانجە ئێرانییەكانی لەماوەی 18 مانگی رابردوودا بۆردومان كردووە.\nلەو ماوەیەدا ئیسرائیل تەنیا یەك فڕۆكەی لەدەستداوە لە جۆری ئێف 16 كە لە باكووری ئیسرائیل تێكشكا.\nئیسرائیل فشارێكی گەورەی لە روسیا دەكرد تا سیستمی (ئێس-300) نەدات بە سوریا.\nهەرچەندە ئەو سیستمە بەرگرییە لە پەرەسەندووترین موشەكە بەرگرییەكانی روسیا نییە، بەڵام شارەزایان پێیانوایە لە سیستمی بەرگری ئاسمانی و موشەكی (پاتریۆت)ی ئەمریكایی دەچێت.


کۆدی هەواڵ: 1625\nڕێکەوتی بڵاوکردنەوە: 15:12 - 2021/04/15\nبەپێی هەواڵی کوردپرێس، پەیوەندیی تورکیا و ئەمریکا لەساڵی 2014 و پاش ئەوەی ئەمریکا دەستی بە هاوکاریی لەگەڵ کوردەکان بە تایبەت کوردی سووریا بۆ شەڕی دژ بە داعش کرد؛ تووشی گرژی بووەتەوە. لە پاش ئەمەشدا کڕینی سیستەمی بەرگریی ئیس 400ی ڕووسی لە لایەن تورکیا و تێ هەڵقورتان لە ڕۆژهەڵاتی دەریای ڕەش و شەڕە ناوخۆییەکانی لیبیا، هۆکاری ناکۆکییەکانی نێوان ئەنقەرە و واشنتنن. لەلایێکی دیکەوە تورکیا ساڵی 2018 هێرشی کردە سەر ناوچەی کوردنشینی عەفرین لە سووریا و هێرشەکانی لە هەرێمی کوردستان بەبیانووی بوونی پەکەکە زیاتر کرد. جەیمز کێری، شرۆڤەکاری پرسە سیاسییەکانی تورکیا و سەرنووسەری گۆڤاری ژیئۆپولتیکاڵ کە بابەتەکانی ڕۆژهەڵاتی ناوەڕاست لێکدەداتەوە، ژمارەیێک لە پرسیارەکانی ئاژانسی کوردپرێسی لەبارەی پرسەکانی سەرەوە وەڵام دایەوە.\nئۆپەراسیۆنە سەربازییەکانی تورکیا لە عێراق و سووریا\nجەیمز کێری لەبارەی دەسکەوتی تورکیا لە هێرش کردنەسەر پەکەکە لە هەرێمی کوردستان بە کوردپرێسی وت: من دڵنیا نیم کە دەسکەوتەکانی تورکیا لە ئۆپەراسیۆنەکانی لە هەرێمی کوردستانی عێراق نیشاندەری سەرکەوتن و کۆتایی هاتنی ئەم ئۆپەراسیۆنگەلە بن بەڵکوو نیشانەی لاواز بوونی سوپای تورکیایە. تا ئەو کاتەی پارتی دەسەڵاتداری داد و گەشەپێدان هەموو ڕۆژێک خەڵک و هێزەکانی پۆلیس و هێزە سەربازییەکانی وڵاتەکەی دەستگیر دەکات و ڕەجەب تەییب ئەردۆغان سەرۆک کۆماری تورکیا فەرماندە باڵاکان لەکار دوور دەخاتەوە و کەسانی گوێڕایەڵ دەکاتە جێگریان، بەئەگەری زۆرەوە ئەرتەشی تورکیا زیاتر دادەبەزێت.\nناوبراو ئاماژەی دا بە ئەگەری درێژەی ئۆپەراسیۆنە سەربازییەکانی تورکیا لە هەرێمی کوردستان و زیادی کرد: سەرەڕای دابەزینی تواناکانی ئەرتەشی تورکیا ئەردۆغان هاوشێوەی ساڵانی ڕابردوو ئۆپەراسیۆنی سەربازیی نوێ لە هەرێمی کوردستان ئەنجام دەدات. ڕەنگیشە ئۆپەراسیۆنی شکستخواردووی گارە ببێتە بیانوویێک بۆ دەست پێکردنی ئۆپەراسیۆنی سەربازیی تورکیا لە ناوچە کوردنشینەکان.\nڕۆڵی ژمارەیێک لە حزبە کوردیەکان لە پەلکێش کردنی تورکیا بۆ ناوچە کوردنشینەکان\nشرۆڤەکارەکەی پرسەکانی تورکیا لەبارەی تۆمەتبار بوونی ژمارەیێک لە حزبە کوردییەکان لەوان پارتی بۆ فەراهەم کردنی بەستێنی ئامادەبوونی تورکیا لە هەرێمی کوردستان وتی: من گومانم هەیە لەوەی کە حزبە کوردییەکان ڕۆڵێکیان ببێت لە ئامادەبوونی تورکیا لە ناوچە کوردنشنەکانی عێراق و سووریا. گرینگترین داڵغەی ئەردۆغان بۆ ئەوەی هەوڵی ئامادەبوونی سەربازی لە ناوچە کوردنشینەکانی عێراق و سووریا دەدات ئەوەیە کە پێگەی خۆی لە تورکیا بەرز بکاتەوە و خۆی وەکوو بەهێزترین ناسیۆنالیست لە وڵاتێکدا نیشان بدات کە لێوانلێوە لە توندڕەوە ناسیۆنالیستەکان. بە ئاوڕدانەوە لەوەی کە ئەنقەرە هەموو ئەوانەی کە لە ناوچە کوردنشینەکان بەرخۆدان دەکەن بە پەکەکە دزانێت، گومان هەیە کە بیر لەوە بکاتەوە کە چ کەسێک دەکاتە ئامانج.\nهەوڵی پارتی دەسەڵاتداری تورکیا بۆ هەڵوەشاندنەوەی پارتی کوردیی دیموکراتیکی گەلان\nجەیمز کێری لەبارەی کاردانەوە بیانییەکان بۆ ئەگەری هەڵوەشانەوەی پارتی دیموکراتیکی گەلان لەلایەن پارتی دەسەڵاتداری تورکیا بە کوردپرێسی وت: ئەگەر پارتی دەسەڵاتداری تورکیا بیەوێت پارتی دیموکراتیکی گەلان هەڵبوەشێنێتەوە پاشهاتی زۆر بەرچاوی بۆی نییە. هەڵبەت مومکینە لەلایەن ئەمریکا و ئەرووپاوە گەمارۆی بخرێتە سەر و تەمێ بکرێت. ئەمەش دەتوانێت ببێتە دەسکەوتێک بۆ ئەردۆغان وەکوو کەسێک کە ڕووبەڕووی هێرشی وڵاتانی ڕۆژئاوایی بووەتەوە.\nداهاتووی پەیوەندییەکانی نوێان ئەنقەرە و واشنتن\nجەیمز کێری دەڵێت داهاتووی پەیوەندییەکانی تورکیا و ئەمریکا لە سەردەمی دەسەڵاتدارێتیی جۆ بایدن-دا ناڕوونە و من ڕێگا بۆ ئاسایی بوونەوەی پەیوەندییەکانی نێوان تورکیا و ئەمریکا خۆش نابینم. جۆ بایدن، سەرۆک کۆماری ئەمریکا و هیچ یەک لە ئەندامانی حکوومەتەکەی تاوەکوو ئێستا پێوەندییان بە ئەردۆغانەوە نەکردووە. بە ئاوڕدانەوە لە گرژییەکانی نێوان دوو وڵات لەسەر سیستەمی مووشەکیی ئیس 400، سووریا، عێراق، فەتحوڵڵا گولەن، گرژییەکانی نێوان تورکیا و یۆنان، یەکێتیی ئەورووپا و ناتۆ و هەندێک بابەتی دیکە؛ ڕێگایێک بۆ سازیانی نوێان دوو لایەنەکە بوونی نییە.\nناوبراو وتیشی: تا ئەو کاتەی ئەردۆغان لە تورکیا دەسەڵاتی بەدەستەوە ببێت پێوەندیی دۆستانە لەگەڵ ئەمریکادا دروست نابێت. بەمانەیشەوە جۆ بایدن دەبێت وشیار بێت چوونکە ئەگەر ڕێگا لە ئەردۆغان نەگرێت سەرۆکی تورکیا سەرکێشتر دەبێت و ئەگەریش بیخاتە ژێر گوشارەوە مومکینە ئەردۆغان حزبەکەی بکاتە قوربانی و هەوڵی مەترسیدارتریش بدات.\nتورکیائەمریکاجۆ بایدنئەردۆغانترەمپناتۆئیس 400ڕووسیایۆنانهەرێمی کوردستانپەکەکە


کورتەیەک له ژیانی حەزره‌تی مەحوی (13,324)\nبە پێی هەواڵی ئیسلاح وێب، مامۆستا عەبدوڕەحمان پیرانی ئەمینداری گشتیی جەماعەتی دەعوەت و ئیسلاح، وێڕای دەربڕینی خۆشحاڵی خۆی بە ئامادەبوونی لە شاری بانە، ڕەزامەندی خۆی بە هەبوونی بەستێنگەلێک بۆ گەشەی و نەشەی بواری ئابووری لەو شارە نیشان دا و گوتی: پێگە و دۆخی ئێستاکەی بانە پێویستە بە حیکمەت و زانایی بێتە پاراستن؛ چونکە خەڵکی ئێمە ساڵەهایە کە تامی تاڵی نەدارییان چەشتووە و لە بواری نالەباری ئابووری و بێکاری خەسارەتمەندی کردوون.\nمامۆستا سەبارەت بە بەرەکەتی برایەتی ئیمانی و ئیمانەوە گوتی: بێگومان برایەتی ئیمانی و ئیمان بۆ ئێمەی موسوڵمان سەرەوەت و سامانێکی گەورەیە. ئیمان و برایەتی دوو سامانی واتایی و مەعنەوین. پێوەندییەک کە بە هۆی برایەتی ئیمانییەوە پێک دێت پێوەندییەکی گەلێک نزیك و بێ مەودایە. وێڕای دووری و مەودای مزڵ و ماڵەکانمان بە خاتری خودا بە دڵی پاک و بەگەرموگوڕی یەکترمان خۆش دوێت. لەسەر بنەمای ئاوەها پێوەندییەک بوو کە یارانی دەست پەروەدەی پێغەمەبەری خودا توانییان چاکە و دڵسۆزی ئاراستەی مرۆڤایەتی بکەن و وەک جێگری خودا لەسەر زەوی وەها ڕۆڵیک بگێرن کە لە مێژووی مرۆڤایەتیدا نموونە و بێ وێنە بێت.\nمامۆستا پیرانی لە درێژەدا گوتی: خوای گەورە مرۆڤی وەک بوونەوەرێکی خاوەن عەقل و دەسەڵات و خاوەن پەیام خوڵقاندووە و بەم هۆیەوە پێغەمبەران و کتێبە ئاسمانییەکانی بۆ ناردووە، جا لە پێناو ڕاپەڕاندنی ئەرکی بەیەندایەتی و خواپەرستی و جێگری خودا لەسەر زەوی، گەلێک ئەسباب و پێداویستی خستراوەتە بەردەستی ئەو مرۆڤە. ئەگەر مرۆڤ خۆی لە بیر بەرێتەوە و پێگەی خۆی و ئەرکی جێگرایەتی خودا لە یاد بکات، بێگومان ژیانێکی بێ شوناس و بێ واتای دەبێت. خوای گەورە کاتێک مرۆڤ وەک جێگر پێناسە دەکات، مەلائیکە عەرزی دەکەن: وَإِذْ قَالَ رَبُّكَ لِلْمَلَائِكَةِ إِنِّي جَاعِلٌ فِي الْأَرْضِ خَلِيفَةً قَالُوا أَتَجْعَلُ فِيهَا مَنْ يُفْسِدُ فِيهَا وَيَسْفِكُ الدِّمَاءَ وَنَحْنُ نُسَبِّحُ بِحَمْدِكَ وَنُقَدِّسُ لَكَ قَالَ إِنِّي أَعْلَمُ مَا لَا تَعْلَمُونَ (بقره: ٣٠)\n(کاتێک مرۆڤ دێتە خوڵقاندن)مەلائیکە هاواریان لێ بڵیند دەبێت کە مرۆڤ بە دوو تایبەتمەندی فەساد و خوێنڕێرشتن که بە هیچ چەشنێک لەگەڵ جێگرایەتی خودا نایخوێنێتەوە، تووشی شکست و فەلاکەت دێت. کەواتە کەسانێک کە لەو بازنەیە دان دەبێ بزانن کە خوداوەند چ پێگەیەکی بۆ دیاری کردوون و چ ئەرکێکی پێ سپاردوون و دەبێ هەڵسوکەوتیان لە ژیاندا چۆن بێت.\nمامۆستا سەبارەت بە هەستی بەرپرسیارەتی لە کۆمەڵگادا گوتی: ئیمام ئەبووحەنیفە کە بە پێشەوای قوتابخانەی ژیری و هزرمەندی لە ئیسلامدا ناسراوە، لە بواری مەعنەوی و واتایی وەها بووە کە بە دەستنوێژی بەیانی نوێژی خەوتنانی بەجێ دەهێنا. بەڵام هەر ئەم پێشەوا مەزنە لەگەڵ دوو کەس لە شاگردە ناوازەکانی بە نێوی «ئەبوویۆسف» و «زوفەر» لە فکری کێشە و گرفتەکانی کۆمەڵگادا بوون و لە پێناو چارەسەرکردنی حەولیان بۆ داوە. پەروەردگارێک کە مرۆڤێک لە وێنەی ئەبووحەنیفە بەدی دێنێ، دەشتوانی کەسانێکی تر لە دونیای ئیسلام بۆ خزمەت بە خەڵک و مرۆڤایەتی بێنێتە مەیدان. پێغەمبەر(د.خ) فەرموویەتی: «إِنَّ لِلَّهِ عِبَادًا اخْتَصَّهُمْ لِقَضَاءِ حَوَائِجِ النَّاسِ، حبّبهم الی الخیر و حبّب الخیرَ الیهم اولئک الآمنون من عذاب الله یوم القیامة»؛ واتە: گەورە پیاوانێک هەن کە خودای گەورە ئەوانی تایبەت کردووە بۆ خزمەت بە خەڵک. پێداویستییە مادی و واتاییەکانی خەڵک فەراهەم دەکەن و چاکەیان وەڕێ دێنن. ئەو کەسانە کردەوەی چاکیان خۆش دەوێ و خودا کاری چاکەیان لەلا خۆشەویست دەکات. ئەوانە لە ڕۆژی پەسڵان لە عەزابی و تۆڵەی خودا بە دوورن.\nمامۆستا سەبارەت بە ئەرکی جەماعەتە ئیسلامییەکان گوتی: ئاشکرایە کە بێداری ئیسلامی بە شێوەیەکی گشتی و جەماعەتە ئیسلامییەکان و هەروەها جەماعەتی دەعوەت و ئیسلاح بە تایبەتی دەبێ لە چەندها بەستێن، ئەرکی گەیاندنی پەیام و بەرپرسیارەتی خۆیان بەجێ بێنن. یەکەم:پتەوکردنی پێوەندی لە نێوان خۆیان و خودای گەورە. بە جۆرێک کە مرۆڤ بتوانی لەگەڵ خودا لە سوڵح و ئاشتیدا بێ؛ ئەگەر مرۆڤ بتوانێ پێوەندییەکی باشی لەگەڵ خودای گەورەدا هەبێت، دەشتوانێ بەسەرفرازی بژیت. بەندایەتییەکی دروست و بیرمەندانە و بێخەوش دەتوانێ بنچینەی پیکهێنانی پێوەندییەکی باش لەگەڵ یەزدانی مەزن بێت.\nدووهەم: پێوەندی مرۆڤ لەگەڵ کۆمەڵگا و خەڵک؛ پێوەندی لەگەڵ خەڵک جگە لە هاریکاری و هەرەوەز لە سەر بنەمای چاکە و پارێزگاری نییە. بە جۆرێک کە مرۆڤ هەست بکات لەو مەیدانەدا دژبەری شەڕ و فەسادە(خراپە و بەدڕەوشتی). خوای گەورە باس لە سوننەتی پەرگری(بە عەرەبی = تدافع) دەکات و لە قورئاندا فەرموویەتی: وَلَوْلَا دَفْعُ اللَّهِ النَّاسَ بَعْضَهُمْ بِبَعْضٍ لَفَسَدَتِ الْأَرْضُ وَلَكِنَّ اللَّهَ ذُو فَضْلٍ عَلَى الْعَالَمِينَ (بقره: ٢٥١) یا لە ئایەتی 40ی سوورەتی حەجدا دەفەرموێ: وَلَوْلَا دَفْعُ اللَّهِ النَّاسَ بَعْضَهُمْ بِبَعْضٍ لَهُدِّمَتْ صَوَامِعُ وَبِيَعٌ وَصَلَوَاتٌ وَمَسَاجِدُ يُذْكَرُ فِيهَا اسْمُ اللَّهِ كَثِيرًا وَلَيَنْصُرَنَّ اللَّهُ مَنْ يَنْصُرُهُ إِنَّ اللَّهَ لَقَوِيٌّ عَزِيزٌ.\nکەواتە ئەگەر کەسێک مافێکی هەیە و ئیمانی پێیەتی دەبێ بیپارێزێ. ناشێ مرۆڤ لایەنگری شتێک بێت و بڕوای پێی هەبێت بەڵام نەیپارێزێ و بەرگری لێ نەکات. ئایین و شوناسی هەر مرۆڤێک بە وێنەی قەڵایەک وایە کە لەسەر لووتکەیەک ساز کراوە. ئەو قەڵایە ئەگەر بێ نیگابان و بێ دەرگا و دەروازە بێت بە ئاسانی لە لایان دوژمنانەوە داگیر دەکرێت. ئایا ڕەوایە کە ناحەق، فەساد و بەدڕەوشتی، ستەم و زۆرداری دۆست و برادەری هەبێت بەڵام ئەخلاق و ڕەوشتی جوان، دادپەروەری و عەداڵەت، مەعنەوییەت و واتاییبوون بێ یار و لایەنگر بن؟\nئەمینداری گشتیی جەماعەت لە درێژەدا گوتی: جەماعەتی دەعوەت و ئیسلاح لە سەرەتای دامەزانەوە، پاراستنی شوناسی ئایینی سوننەمەزهەبی وەک بنچینەی کاری خۆی پێناسە کردووه و بۆ بەرزڕاگرتنی حەول دەدات. لە مەودای ئەو ساڵانەی وا لەگەڵ ئەو دەعوەتە بەبێ هیچ تەماع و ترسێک هاوڕێ بووین، لە ڕاستیدا زۆرمان ڕەنج و سەختی دیوە و گەلێکیان جەور و ئازار داوین و بێ لوتفیان دەرحەق کردووین. بڕوا بە سەرڕاست بوونی ڕێگە و باشاری ئەو سەختی و چەرمەسەرییانە کە تەنیا بە خاتری خودای بەرز و بێ هاوتا بووە، پێوانی ئەو ڕێگایەی لە لامان ئاسان کردووە، دەنا ئێمە هیچکات بێڕێزی و بەرچەپۆکیمان قبووڵ نەکردووە و قبووڵی ناکەین.\nئێمە لە پێوانی ئەو ڕێگایەدا، تووشی خەسارەتێکی قەرەبوونەکراوی وەک لەدەستدانی مامۆستا ناسری سوبحانی بووین و براکانمان لە ناوچە جیاجیاکان گەلێک جار لەگەڵ زیندان و کێشەگەلی جۆراوجۆر ڕووبەڕوو بوونەوە، بەڵام چونکە بە ڕەوابوون و حەقانییەتی ئەو ڕێگایەی کە گرتبوومانە بەر بڕوامان هەبوو و ئێستاش پێی باوەڕمەندین، لە پێناویدا هەموو ئەو ئاستەنگانەمان بە گیان و دڵ باشار کردووە. به لوتفی خودا ئێستاکە لە هەموو ناوچەکانی سوننەمەزهەبی ئێران و تاران بەشدارییەکی بەرچاومان هەیە. ئێمە بۆ گەیشتن بەو پێگەیە گەلێکمان ڕەنج و سەختی چەشتووە و جیرەخاری کەس نەبووین و بە فەرمانی هیچکەس کارمان نەکردووە و بە پاراستنی سەربەخۆیی، لە ڕادەی تواناییمان لە خزمەت خەڵکدا بووین. مامۆستا سەبارەت بە دابودەستووری جەماعەت گوتی: رێوشوێنی ئێمە ئاوەها بووە کە بەپێی تونایی و بڕست و ئەو هەل و بەربەستانەی کە هەبوون کاری خۆمان ڕادەپەڕێنین؛ کەواتە لەوانەیە کەسێک پێمان بڵێت ئەو پێگەیە چ بایەخیکی هەیە و بەوە تۆمەتبارمان بکات لە ژێر فەرمان و چاوەدێری کەسانێکی تردا کار دەکەین؛ بەڵام ڕاستییەکەی ئەوەیە کە بە پاراستنی کەرامەت و بنەما و بنچینەکانی خۆمان، بە هیچ تاکێک ئیزنمان نەداوە و ئیزنیشی پێ نادەین حوکمی کردنی کارێکمان لێ بکات و فەرمانمان پێ بدات.\nمامۆستا سەبارەت بە گەشەی کاری جەماعەت گوتی: جەماعەت بە حەول و تێکۆشانێکی لەسەرەخۆ و هێور وەک دامەزراوەیەکی بڕواپێکراو قبووڵ کراوە. ئێمە نە خۆمان توندئاژۆ بووین و نە گەنج و لاوەکانمان قوربانی توندئاژۆیی خۆمان کردووە و ئەوە بۆ ئێمە جێگای سەرفەرازییە. ئێمە کارێکمان نەکردووە کەسێک بخرێتە گرتووخانە و لەوێ پەشیمان بێتەوە. هەوڵی ئێمە لە بەستێنی ڕاهێنان ئەوە بووە کە هەر تاکێک بە پێی ئەو بارودۆخەی کە لە دونیای دەورەبەری دەگوزەرێ و بە پێی ئەو زانیارییە ڕاستەقینانەی کە لە بەردەستە، تێگەیشتن و لێکدانەوەیەکی دروستی لەو دۆخەی وا تێیدا دەژی، هەبێت و هەڵسوکەوتی خۆی لەگەڵ ئەو دۆخه هەماهەنگ بکات.\nپێویستی هەبوونی هەستی بەرپرسیارەتی\nمامۆستا پیرانی هەروەها گوتی: هەبوونی کێشە و گرفتگەلی زۆر لە کۆمەڵگادا ئەوە دەخوازێ کە کەسانی ئێمە بەرپرسانەتر لە جاران، دەست بە چالاکی بکەن و پێیان وا نەبێت کە کەسێکی تر خەریکە ئەو کارەی ئێمە دەکات. لە ڕاستیدا چاوەڕوانی ئێمە ئەوەیە کە وەها کەسانێک لە کۆمەلگادا پەروەردە بکرێن کە بە وێنەی یۆسف ڕایبگەیێنن: قَالَ اجْعَلْنِي عَلَى خَزَائِنِ الْأَرْضِ إِنِّي حَفِيظٌ عَلِيمٌ (یوسف: ٥٥)؛ من شارەزایی و لێهاتوویی و توانایی وەخۆگرتن و زانیارییم بۆ جێبەجێکردنی ئەو کارە هەیە. بێگومان کەسێک کە ئەرکێک لە ئەستۆ دەگرێ و ڕووبەڕووی ڕەخنە دەبێتەوە، لە ڕەزامەندی خوداوەندیش بەهرەمەند دەبێت. تاکی ئەرکهەڵگری جەماعەت دەبێت لەگەڵکوو ئەو گرینگەی زانی کە کارێکی لە دەست دێت، دەبێ ئەرک و بەرپرسیارەتیش قبووڵ بکات.\nپێویستی گرینگیدانێکی چڕوپڕ بە بنەماڵە\nپرسێکی گرینگی تر ئەمەیە کە بنەماڵەی سەرکەوتوو لە بنەڕەتدا بنەماڵەیەک نییە کەرەستە و ئیمکانیاتی زۆری لە بەردەستدا بێت، ئەگەرچی ئەسباب و ئیمکانیات گرینگن بەڵام بە تەنیا هۆکاری ئارامی و حەسانەوە نین. هەبوونی ئیمکانیاتی مادی بەبێ بوونی گەرموگوڕی، ڕیز و پاراستنی ماف و ئەرکی بەرانبەربەیەکتر لە بنەماڵەدا، سەرکەوتنی لێناکەوێتەوە. هیوادارم چ لە بنەماڵەکاندا و چ لە بنەماڵەی مەزنی جەماعەت، تایبەتمەندییەکانی بنەماڵەیەکی سەرکەوتوو بێتە پاراستن. بە تایبەت پێویستە مافی خوشکانی ئێمە لە بنەماڵەکان لە لایان هاوسەرکانیانەوە زیاتر ڕێزی لێ بگیڕێ. بەداخەوە نە تەنیا لە کۆمەڵگای ئێمە بەڵکوو لە جیهانی ئیسلام بە گشتی ژنان زوڵمیان لێ کراوە.\nمامۆستا پیرانی لە درێژەی وتارەکەیدا لە زمانی یەکێک لە بانگخوازانی دونیای ئیسلامەوە گوتی: ئەگەر پیاوێک ببینن کە دەرگای ئۆتۆمبێل بۆ خاتوونێک دەکاتەوە، بێگومان بن کە ئەو خاتوونە هاوسەری نییە، بەڵکوو دایکی، خوشکی یا کەسێک جگە لە هاوسەرەکەیەتی. ئەوە لە حاڵێکدایە پێغەمبەر(د.خ)، لە یەکێک لە جیهادەکانی، کاتێک کە هاوسەرەکانی دەیانهەویست سواری وشتر بن دەستی بۆ قولاپ دەکردن، ئەو شێوە هەڵسوکەوتەی پێغەمبەری خودا لە کاتێکدا بوو کە بەعزێک لە خێڵەکانی حیجاز لەو سەردەمەدا کچانیان زیندە بە چاڵ دەکرد، بەڵام ئێمە لە دونیای ئیسلام ڕێزلێنان لە هاوسەر بە عار دەزانین. ئەگەر کۆڕی بنەماڵە لە ڕیز و خۆشەویستی و گەرموگوڕی تەژی نەبێت، نابێ چاوەڕوانی ئەوە بکرێت کە منداڵان لە بنەماڵەدا بە شێوازێکی جوان و بە باشی پەروەردە بکرێن.\nئەمینداری گشتی باسەکەی هێنایە سەر ئەو بابەتە کە ئەمرۆکە کەلێنێکی فکری لە مابەینی نەوەی نوێ و چینی ڕابردوو بە ڕوونی ئاشکرایە و ئێمەی موسڵمان دەبێ ئەم ئاڵوگۆرانە وەک هەلێکی پربایەخ سەیر بکەین و ئەوە بزانین هەرچی لە ڕابردوودا هەبووە بۆ هەڵسوکەوت لەگەڵ نەوە نوێ ناگونجێ و دەبێ ئاگاداری ئەو خاڵە گرینگە بین کە ئەو شوێنکەوتنە بێ ئیرادی و کوێرانەیە لە پێشینییان کە قورئان سەرکۆنەی کردووە لەگەڵ ئەو ڕوانگەیە کە منی ئاسایی لەسەر ئەو باوەڕە بم کە فڵانە زانای ئایینی بیست ساڵ لەمەو بەر ئاوەها ڕوانگەیەکی هەبووه، چ جیاوازییەکی هەیە؟\nلەوانەیە ڕای ئەو زانا ئاییینیە ئەمرۆکە نەتوانێ وڵامی پێداویستی من بداتەوە. کەوایە دەبێ ڕوانگەیەکی نوێ بێتە گۆڕێ؛ بەم جۆرەی کە قورئانیش هەم خاوەنی ئایاتی جێگرتوویە(بە عەڕەبی= محکمات) و هەمیش ئایاتی وێکچووی(بەعەڕەبی=متشابهات) هەیە. بێگومان هەبوونی ئایەتی وێکچوو لەبەر ئەوەیە کە قورئان بتوانێ لە هەموو سەردەمێک و لە هەر کاتێکدا وڵامدەر و بەرپرسیار بێت. ڕای زانا یا موفتیی ئایینی دەتوانێ ساڵەها و ئەوپەڕی بۆ چەند سەدە بەکار بهێندرێ و بڕشتی هەبێت، بەڵام هەتاهەتایی نییە و هێچ هزرێکی تر جگە لە قورئان و سوننەت ئاوەها مانەوەیەکی نییە. مامۆستا پیرانی لە کۆتاییدا گوتی: ئەگەر ئێمە ئایینی خۆمان بە دین و ئایینێکی جیهانی دەناسین، دەبێ ئەو دینە وڵامدەرەوەی پێوایستییەکانی هەموو شوێنەکان و سەردەمەکان بێت، بەو مەرجەی کەسانێکی لێزان و شیاو بتوانن لە نێوان ئایەتە وێکچووەکان و کێشەگەل و پرسەکانی ڕۆژ ئاشتی و تەبایی بەرقەرار و فەراهەم بکەن.


هاوپەیمانان لە شارۆچکەیەک دەکشێنەوە و بەرپرسێکی عێراقیش داوای هێز ده‌كات\n2019-07-21 [12:38 PM]\nھێزێکی ھاوپەیمانان لە شارۆچکەیەکی عێراقی دەکشێنەوە بەرپرسێکیش ترسی خۆی ئاشکرا دەکات و داوای ھێز دەکات.\nسەلیم کەربولی، ئەندامی ئەنجومەنی پارێزگای ئەنبار بە میدیا عێراقییەکانی راگەیاندووە، ئەمڕۆ یەکشەممە ٢١-٧-٢٠١٩، سەرۆکی لێژنەی ئەمنیی شارۆچکەی روتبە پێی راگەیاندوو، کە ھێزی ھاوپەیمانان لەناکاو لە شارۆچکەی روتبە کشاونەتەوە.\nسەلیم کەربوڵی ھاواری لێ ھەڵساوە و رایگەیاندووە، پێویستە حکوومەتی عێراق بە زوویی ھێزێک بنێرێتە روتبە، ئەگەرنا ورەی ھێزە ئەمنییەکان بە تەواوی دەڕووخێت و ئەگەری داگیرکردنی شارۆچکەکە لەلایەن رێکخراوی تیرۆریستی داعش، زیاد دەبێت.\nئەگەرچی بەرپرسە عێراقییەکان بەردەوام لێدوان دژی بوونی ھێزی ھاوپەیمانان بە سەرۆکایەتیی ئەمریکا لەسەر خاکی وڵاتەکەیان دەدەن، بەڵام بەبێ بوونی ئەو ھێزانەی ھاوپەیمانان، ھێزە عێراقییەکان توانای پاراستنی تەنانەت بەغدای پایتەختی وڵاتەکەشیان نییە.\nروتبە شارۆچکەیەکی سنووری پارێزگای ئەنبارە لە رۆژئاوای عێراق.\nئەم هەواڵە 8338جار خوێندراوەتەوە


كوردستان 12/03/2020 - 13:42 رەمەزان هەڕنی\nئەمڕۆ پێنجشەممە ١٢ی ئاداری ٢٠٢٠، بیست و نۆهەمین ساڵڕۆژی ڕاپەڕینی شاری ئاکرێیە لە دژی ڕژێمی بەعسی داگیرکەر.\nلەم ڕۆژەدا خەڵکی ئاکرێ تێکڕا لە دژی سوپا و هێز و دامودەزگا داپڵۆسێنەرەکانی بەعس ڕژانە سەر شەقامەکان و شارەکەیان لە داگیرکاری پاک کردەوە.\nلەمبارەیەوە کامیران قاسم کە لە ڕاپەڕینەکەدا بەشداری کردووە، بە (باسنیوز)ی راگەیاند، تایبەتمەندیی ئاکرێ ئەوەیە کە خەڵکێکی شۆڕشگێڕ و وڵاتپارێز و ڕۆشنبیری زۆری تێدایە، بۆیە پێش ڕاپەڕین بە چەند مانگێک، ئەو کەسانە بە چڕی ئامادەکارییان لەنێو خەڵک دەکرد.\nئەوەشی ڕوون کردەوە کە کاتێک لە ١١ی ئاداری ١٩٩١دا هەولێر ئازاد کرا، بووە پاڵنەرێکی بەهێز بۆ ئەوەی خەڵکی ئاکرێ لە ڕۆژی دواتردا دژی ڕژێمی بەعس رابپەڕن.\nگوتیشی: ”راپەڕینەکە بەرەبەیانێکی زوو دەستی پێکرد و کاتژمێر ٨ی بەیانی، هێزەکانی ڕژێمی بەعس ناچار بە پاشەکشە بکەن، تا کاتژمێر ٦ی ئێوارە، شارەکە بە تەواوی ئازاد کرا.\nئەوەشی ئاشکرا کرد کە بەهۆی ئەوەی ئەندازیار بووە، دوای ئازادکردنی ئاکرێ، ئەرکی پاککردنەوەی شارەکەی پێ سپێردراوە، بە چەند قۆناغێک هەموو شارەکە بە شێوەیەکی خۆبەخشانە پاککراوەتەوە. دووپاتیشی کردەوە: ”ئازادکردنی ئاکرێ بووە دەروازەیەک بۆ ئەوەی لە هەموو ناوچەکانی دیکەی بادینانیش راپەڕین دژی بەعس بکرێت“.\nبەشداربووانی راپەڕینی ئاکرێ و شار و شارۆچکەکانی کوردستان جەخت لەوە دەکەنەوە کە ئەوەی ئێستا لە کوردستاندا هەیە، بەرهەمی خەباتی سەدان ساڵەی گەلی کوردستانە بۆ ئازادی، کە یەکێک لە وێستگە هەرە گرنگەکانی ئەم خەباتە، ڕاپەڕینە مەزنەکەی ئاداری ١٩٩١ بوو.


ڕۆڵی داهێنەرانەی سلێمانی لەبەرەنگاربوونەوەی كۆرۆنادا دەبێتە جێی بایەخی “یونسكۆ” – تۆڕی میدیایی خەڵک\n2020/04/08 - 6:59 PM\nلە فیچەرێكدا ڕێكخراوی نەتەوە یەكگرتووەكان بۆ پەروەردە و زانست و كلتور (یونیسكۆ) باس لەو دەستپێشخەرییە دەكات كەپارێزگای سلێمانی وەك شارێكی داهێنەری ئەدەب ڕایگەیاند بۆ تێپەڕاندنی قۆناغی بەرەنگاربوونەوەی كۆرۆنا و مانەوە لەماڵەوە لەڕێی ئەدەب و هونەرەوە .\nلەم بارەیەوە ڕێكخراوەكە لەپەیجی فەڕمی خۆی لەتۆڕی كۆمەڵایەتی فەیسبوك نوسیویەتی: لەساتەوەختە قورسەكاندا خوێندنەوە هەندێك لەباشترین هاودەمەكان دابین دەكات .\nهەر لەبەر ئەوە سلێمانی شاری داهێنەری ئەدەبی یونسكۆ، دەستپێشخەرییەكی ڕاگەیاند، بۆ پشتگیریی كردنی هاووڵاتیانی پارێزگاكە لەخۆبەدوورگرتن لەكۆرۆنا .\nلەفیچەرەكەدا باس لەپێگەو گرنگیی سلێمانی بۆ وەرگێڕان و كاری ئەدەبی لەهەرێمی كوردستاندا كراوە و وردەكاریی ئەو دەستپێشخەرییە خراوەتەڕوو كەتیایدا نوسەران و ئەدیبان و هونەرمەندان بانگهێشتكراون بۆ خستنەڕووی كارەكانیان .\nڕێكخراوەكە چەند وێنەیەكی دیاری سلێمانی كردووە بە باكگراوندی فیچەرەكەی.\nوەرگێڕانی: ڤینۆس تۆفیق\nسەرچاوە: پەیجی سەرەكی یونسكۆ\nڕێكخراوی یونسكۆسلێمانیڤایرۆسی كۆرۆنا\nكاركردنی پزیشكانی هەرێم لە ڕوبەڕووبوونەوەی كۆرۆنا بە دۆكیومێنت دەكرێت


کۆمەڵێک ھەڵە تێگەیشتن لە بارەی ڕێژەی چەوری لە خوێندا - تۆڕی میدیایی خەڵک\nئەمەی خوارەوە کۆمەڵێک ھەڵە تێگەیشتنە لە بارەی ڕێژەی چەوری لە خوێندا کە گرنگە بیزانیت:\nھەڵە/ لەکاتی نەبوونی ھیچ نیشانەیەک پێویست ناکات پشکنینی ڕێژەی چەورییەکان لە خوێندا ئەنجام بدەیت!\nڕاست/ کەڵەکە بوون و زیادبوونی ڕێژەی چەوری بە ھەموو جۆرەکانییەوە پرۆسەیەکی لەسەرخۆیە و ڕەنگە کەسەکە ھەست بە نیشانەیەکی جەستەیی دیار نەکات، بۆیە کۆمەڵەی دڵی ئەمریکی ڕایگەیاندووە کە باشترە لە نێوان تەمەنی ٩-١١ ساڵیدا جارێک پشکنین بکرێت، دواتر لە تەمەنی ١٧-٢١ ساڵی و دوای ٢٥ ساڵی بە گوێرەی باری تەندروستی کەسەکە و ئەگەر ھیچ کێشەیەکی نەبوو ئەوا دەکری تەنھا بۆ چاودێری، ٤ ساڵ جارێک پشکنین ئەنجام بدات.\nھەڵە/ لە منداڵاندا ڕێژەی بەرزی چەوری نییە.\nڕاست/ ھەندێ حاڵەت ھەیە کە لە منداڵییەوە دەستنیشاندەکرێ و ڕێژەی چەورییەکان لە لەشدا بەرزە (بۆماوەیی و کاریگەری جینەکان) و پێویستە چارەسەری پێویست بەکار بھێنرێ بۆیان.\nھەڵە/تەنھا ئەوانەی قەڵەون، دەکرێ ڕێژەی چەورییان بەرز بێت.\nڕاست/ بەرزیی ڕێژەی چەورییەکان تەنها تایبەت نییە بەوانەی لەگەڵ کێشی لەشیان زۆرە، دەکرێ قەڵەوی و کێشی زیادە ھۆکارێک بن بۆ زیاد بوون بەڵام دەبێ ئەوەشمان لە یاد بێ کە کێشی کەم مانای ئەوە نییە کەسەکە دڵنیابێت ڕێژەی چەوریی بەرز نییە.\nچونکە دەکرێ کەسەکە بە ھۆی بۆ ماوەییەوە ھەڵگری ئەو جینە بێت کە دەبێتە ھۆی بەرزیی ڕێژەی چەوری.\nھەڵە/ بەرزیی کۆڵسترۆڵ و جۆرەکانی تری، تەنها لە ئەنجامی خواردنی ڕۆژانەوە دروست دەبێ.\nڕاست/ خواردنی ناتەندروستانە پاڵنەرە بۆ بەرز بوونی ڕێژەی چەورییەکان، بەڵام تەنھا ھۆکاریش نییە، ئەوانەی بەهۆی لایەنی بۆماوەییەوە ھەڵگری ئەم نەخۆشییەن، لە هەموو بارێکدا ئەگەری هەیە چەورییان بەرز بێت.\nھەڵە/ کاتێ کە دەرمانی دابەزێنەری چەوری بەکار دێنین، ئاساییە ھەموو جۆرە خواردنێک بخۆین.\nڕاست/ دەرمان خواردن بەتەنھا کاریگەری نابێ ئەگەر شێوازی ژیان و ژەم و خواردنەکانیش گۆڕانکارییان تێدا نەکرێت.\nد. بەنان قاسم ڕەسوول


" ڕه‌وگه " » 2015 » مارس\n“نه‌ته‌وه یه‌کگرتووه‌کان” چ درۆیه‌کی بێ‌شه‌رمانه‌یه! ئاخر “نه‌ته‌وه” چۆن یه‌ک ئه‌گرنه‌وه؟ یانێ ئه‌کرێ فارسێک و کوردێک و تورکێک و عه‌ره‌بێک یه‌ک بگرن که هیچ، بتوانن ٤ چرکه به یه‌که‌وه دانیشن و شه‌ڕێ ڕوو نه‌دات؟! یه‌ک‌گرتن خه‌ونێکه و هه‌رگیز به‌دی‌نایه‌ت!\n١-“ژیان” هه‌لێکه بۆ یه‌کجار! یه‌کێ ئه‌یدا – یا بۆی ئه‌ده‌ن – به خه‌سار و یه‌کێکی‌تر که ئازاتره، ئازا له کیسی نادات! بانگه‌شه‌ی خۆبه‌کوشت‌دان له پێناو هه‌رچی و به هه‌ر ناوێکه‌وه بێ، فێڵێکی کۆن و ناسراوه که هه‌میشه کڕیاری زۆری بووه و ئه‌مه نیشان ئه‌دات که گه‌وج، به فه‌وج ده‌س ئه‌که‌وێ و دۆزینه‌وه‌ی ئاقڵ، ده‌ورێکی باتڵه!\n٢-ئێشی “هه‌ڵه‌بجه” به که‌سمان هه‌ستی پێناکرێت! داماوییه‌کانی هی تووشبووانی بووه و به‌س! ئێمه ساڵێ جارێ و ئه‌و جاره‌یش چه‌ن کات‌ژمێرێک ناوی ئه‌به‌ین و دووکانه‌که‌ی باز ئه‌که‌ین! خوێنیان به فیڕۆ چووه! ئه‌سڵه‌ن خوێن که رژا، به فیڕۆ نه‌چێ بۆ کوێ ئه‌چێ؟\n٣-هه‌ر که‌س پێی خۆش بێ، ئه‌توانێ وه‌ک من بیر نه‌کاته‌وه! ئه‌سڵه‌ن ئه‌توانێ بیر نه‌کاته‌وه!\nPosted in خۆمانه, ره‌خنه | Comments (0)\nبه چاوی خۆم په‌له‌قاژه و گیاندانی مرۆڤم به هۆی بۆمبارانی شیمیاییه‌وه دیوه! “قه‌ڵاجێ”م له‌بیره و ئه‌زانم که ڕوومه‌تی مردووی شیمیایی‌بوو کاتژمێرێک له دوای مردن چۆنه! ئه‌زانم که “سه‌یوانی حه‌سه‌نی حه‌مه‌کاڵ” چۆن گیانی‌دابوو! “مه‌حمووی عه‌به‌ی ئه‌حاڕه‌ش” به‌و به‌ژنه جوانیه‌وه چۆن دارابووه‌وه! دیومه که وانێتێکی که‌وه چۆن کاتێ گه‌ییه نزیک پرده‌که، سێ‌که‌س خۆیان خسته خواره‌وه و هه‌ڵزنین به لای ئاشه‌که‌ی لای پرده‌که‌دا و دواتر ته‌رمه‌کانیانم به خنکاوی چاو پێکه‌وت! من ته‌نیا چه‌ن‌سه‌د مێترێک لێیان دوور بووم کاتێ هه‌ستم به بۆنی سێوی گه‌نیو ئه‌کرد! ئاخر “قه‌ڵاگا” ئه‌یڕوانی به سه‌ر “قه‌ڵاجێ”دا!\nبۆیه باش ئه‌زانم ٥٠٠٠ گیان چۆن له “هه‌ڵه‌بجه”دا هه‌ڵفڕیون! ئه‌زانم که چۆن په‌له‌قا‌ژه‌یان کردووه؟! هه‌ست به چرکه ئاخره‌کانی ته‌مه‌نی “عومه‌ر خاوه‌ر” ئه‌که‌م! یه‌ک شتیش باش ئه‌زانم! مرۆڤ هه‌رگیز واز له وه‌حشیگه‌ری ناهێنێت! کرۆمۆزۆمی جه‌نایه‌ت به‌شێکه له دی ئێن ئه‌یی مرۆڤ! به‌ڵام ئه‌گه‌ر یادێک له‌و قوربانییانه نه‌که‌ین، دڵمان ئه‌تۆقێ! هه‌ر ئه‌ونه و هیچ!\nیه‌کێ‌تر له عه‌جایه‌باتی ئه‌م کورده ئه‌وه‌یه که یارۆ پاش ته‌مه‌نێک عومری بێ‌مایه و لێواولێو له زه‌ره‌ر، کاتێ عه‌مری ئه‌دا به پشیله، له فه‌یس‌بووکی نازه‌نین و خۆڕاییدا، جۆری ناوی ئه‌به‌ن که ئه‌نه‌هوو تێکه‌ڵێک بووه له ئه‌ره‌ستوو و گالیله و بیل گه‌یتس! کومپووتی فازڵاو!\nPosted in تێکه‌ڵ, ره‌خنه | Comments (0)\n■ هه‌ر ده‌نگێکی ناڕازی ئه‌بیسم، گوێم شل ئه‌که‌م، ئه‌گه‌شێمه‌وه و له دڵمدا زه‌ماوه‌نه! هاوکاتیش هه‌ر که‌مته‌رخه‌مییه‌ک هه‌موو گیانم سیس ئه‌کات!\n■■ ڕۆژی دووی ڕه‌شه‌مه له ده‌فته‌ری هونه‌رستاندا و له وه‌ڵامی پرسیارێکمدا، له کۆی ١١ هاوکارم ئاشکرا بوو که ته‌نیا یه‌ک که‌سیان ئه‌توانێ به زمانی دایکیی خۆی بنووسێ و بخوێنێته‌وه!\n■■■ ڕۆژی ده‌ی ڕه‌شه‌مه له کۆی هاوکاره‌کانم ته‌نانه‌ت یه‌ک که‌سیان له ده‌فته‌ری هونه‌رستاندا ئاماده نه‌بوون و هه‌موویان مانیان گرتبوو! بڕیاری مانگرتنیان به جێ هێنابوو و دژی که‌م‌بوونی مه‌عاش مانیان گرتبوو.\n■■■■ هه‌ست‌نه‌کردن به بابه‌تێکی سه‌ره‌کی و گرنگ وه‌کوو زاڵ‌بوون به سه‌ر زمانی دایکیدا نیشانه‌ی کاره‌ساتێکی زه‌به‌للاحه! ئاواته‌خوازم فێر بین ته‌نیا خۆمان به‌لاوه گرنگ نه‌بێ! بزانین که ده‌لاقه‌ی پێشکه‌وتن له پۆله‌کانی خوێندنگه‌وه ئه‌کرێته‌وه و سه‌ره‌تای فێر‌بوون و ژیربوونیش به بیستنی ڕاستییه‌کان به زمانی خۆمان ده‌ست پێئه‌کات! فێربوونی زمانی کوردی پێویستییه‌کی سه‌ره‌کیی مامۆستایانه! ته‌نانه‌ت پیش تێربوونیش!


قوباد تاڵەبانی: پێویستمان به‌یه‌كگرتووی هه‌یه – سنور میدیا\nقوباد تاڵەبانی: پێویستمان به‌یه‌كگرتووی هه‌یه\nقوباد تاڵەبانی، رووداوەكەی دوێنێی چیای مەتینا، كە بووە هۆی شەهیدو برینداربوونی 9 پێشمەرگە، بە رووداوێكی دڵتەزێن وەسفدەكات و راشیدەگەیەنێت، دۆخەكە وا دەخوازێت هەموو لایەكمان لە قسە و كردار و هەڵوێستماندا بەرپرسیارانە مامەڵە بكەین و لەم دۆخەدا لە هەمووكات زیاتر پێویستمان بە یەكڕیزی و بیركردنەوەی ورد و دانبەخۆداگرتن هەیە.\nجێگری سەرۆكی حكومەتی هەرێم لە پەیامێكدا كە لەئەكاونتی خۆی لە تۆڕی كۆمەڵایەتی فەیسبوك بڵاویكردووەتەوە، لەبارەی رووداوەكەی چیای مەتینا نوسویەتی:” رووداوێكی دڵتەزێن بوو كە بووە مایەی نیگەرانی و پەرۆشی هەموو كوردێكی دڵسۆز و نیشتمانپەروەر”.\nقوباد تاڵەبانی راشیگەیاندووە، گەلەكەمان لە رابردوودا تاڵی و ناخۆشی زۆری بینیوە بەهۆی ئاڵۆزی و شەڕی نێوان لایەنە كوردییەكانەوە، بۆیە حەق نییە ئەم گەلە خێرنەدیوە لەوە زیاتر تووشی دڵەڕاوكێ و نیگەرانی بكرێت. دۆخەكە وا دەخوازێت هەموو لایەكمان لە قسە و كردار و هەڵوێستماندا بەرپرسیارانە مامەڵە بكەین و لەم دۆخەدا لە هەمووكات زیاتر پێویستمان بە یەكڕیزی و بیركردنەوەی ورد و دان بەخۆداگرتن هەیە، بۆ ئەوەی هەرێمی كوردستان و گەلی كورد بەگشتی لەو مەترسییانەی هەن پارێزراوبێت.\nجێگری سەرۆكی حكومەت، ئاماژەی بەوەشكردووە، بەرهەمی ئاڵۆزی و ناكۆكییەكانی رابردوومان، تەنیا شكست و بێهیوایی بووە بۆ گەلەكەمان، تا ئێستاشی لەگەڵدابێت ئێمە باجی شەڕی خۆكوژی و ئاڵۆزییەكانی رابردوومان دەدەین. ئەگەر لەم قۆناغەشدا بەردەوام بین لەسەر هەڵە كوشندەكانی رابردوو، بێ گومان دەرەنجامەكەی شكست و بێهیواییەكی گەورەتر دەبێت بۆ هەموو كورد. بۆیە ئێستا هەموو لایەكمان لەبەردەم بەرپرسیارێتییەكی گەورەداین و دەبێت هەموو هەوڵێكمان بە ئاراستەی چارەسەركردن بێت نەك ئاڵۆزتركردنی دۆخەكە؛ با ژیرانە و خەمخۆرانە و كوردانە و بەرپرسیارانە كێشەكان چارەسەر بكەین.\nقوباد تاڵەبانی، وێڕای سەرەخۆشی كردن لە كەسوكاری پێشمەرگە شەهیدەكانی چیای مەتینا و هیوای زوو چاكبوونەوە بۆ بریندارەكان، هیوای ئەوەی خواستووە بە حیكمەت و دانایی، پێش بە دووبارەبوونەوەی رووداوی دڵتەزێنی دیكە بگرین.


ئایفۆن 13 لەسلێمانی خرایە بازاڕەوە - تۆڕی میدیایی خەڵک\nئەمڕۆ شەممە لەمەڕاسیمێكدا مۆبایلى ئایفۆن 13 لەسلێمانی خرایە بازاڕەوە و نرخەكەشی لە هەزار و 295 دۆلارەوە دەستپێدەكات.\nباوەڕ جەمال، بەڕێوەبەری ماركێتینگ و پەیوەندییەكان لە ئەسێ ڕایگەیاند، مەڕاسیمی بەبازاڕكردنی ئایفۆن 13 ئەنجامدەدەن، كە ئەمڕۆ هاوكاتە لەگەڵ بەبازاڕكردنی ئایفۆنەكە لەجیهاندا.\nئاماژەی بەئەوەشدا، ئایفۆن 13 پڕۆ و ئایفۆن 13 پڕۆ ماكس، بەبیرگەكانی 128 گێگابایت و 256 گێگابایت و 512 گێگابایت و یەك تێرابایت بۆ هەواداران دەخەنەڕوو.\nباسی لەئەوەشكرد، ئەوەی ئەم ئامێرە جیادەكاتەوە لەئەوانەی پێشتر، بوونی بیرگەی یەك تێرابایت، بەرزكردنەوەی پاترییەكەی بۆ چوار هەزار و 373 میلی ئەمپێر، بەرزكردنەوەی خێرایی پڕۆسێسەرەكەی و gpuی ئامێرەكەیە بۆ a15ی بایۆنیك و 5cori گرافیك.\nئەوەشی خستەڕوو، ڕوونمایی شاشەكە بەرزكراوەتەوە بۆ 120 هێرتز .\nئاماژەی بەئەوەشدا، تایبەتمەندی ستریۆ ساوند و سینەماتیك مۆدی بۆ زیادكراوە، ئەمەش وادەكات وێنە و دەنگێكی سینەمایی بە ئامێرەكان ببەخشێت.\nئەوەشی خستەڕوو، نرخی ئایفۆنەكان لە 1295 دۆلارەوە دەستپێدەكات، بەڵام مینییەكان ئێستا لەكوردستان بەردەست نین، ئەمانەش بێگومان نرخیان هەرزانترە.\nوتیشی: “ئەپڵ پێیوابووە مۆدێلی ئایفۆن 12 سەركەوتووبووە، بۆیە ئەمجارە زیاتر گرنگی بە گرافیك و گەیمینگ و فۆتۆگرافەران داوە”.\nئەمە لەكاتێكدایە ساڵانە كۆمپانیای ئەسێ هاوكات لەگەڵ وڵاتانی جیهاندا بەرهەمە نوێیەكانی ئایفۆن دەخاتە بازاڕەوە.\nلە عێراق، هێرشكرایە سەر كاروانێكی هێزەكانی ئەمریكا\nخەڵك- كۆمسیۆنی باڵای سەربەخۆی هەڵبژاردنەكانی عێراق بڕیاریدا بە قەدەغە كردنی بردنەژوورەوە و بەكارهێنانی مۆبایلی زیرەك بۆ ناو وێستگەكانی دەنگدان…\nسلێمانی ـ نزار جەزا بەبەهای پێنج ملیۆن دۆلار ئایفۆن ١٣ لەهەرێمی كوردستانەوە بۆ ئێران نێردراوە، واتە نزیكی سێ هەزار ئایفۆن نێردراوە. ماوەی ٤ ڕۆژە…\nخەڵك- بەپێی دوایین ڕاپۆرت، بەمزوانە (واتسئاپ) لە زۆرێك لە مۆبایلە زیرەكەكاندا كارناكات و بە تەواوەتی لەو ئامێرانەدا ڕادەوەستێت. (زیاتر…)\nخەڵك- وابڕیارە كۆپی نوێی سیستمی ئەبدەیتی مۆبایلەكانی ئەپڵ لەمڕۆ دوو شەممەوە بخرێتە بواری جێبەجێكردن، ئەمەش دوای چەند ڕۆژێك لە دەستپێكردنی كۆمپانیا…\n28 ئیلول 2021 3.15 pm\nخەڵك- بەپێی دوایین ڕاپۆرت، بەمزوانە (واتسئاپ) لە زۆرێك لە مۆبایلە زیرەكەكاندا كارناكات و بە تەواوەتی لەو ئامێرانەدا…\n28 ئیلول 2021 5.00 pm\nسلێمانی ـ نزار جەزا بەبەهای پێنج ملیۆن دۆلار ئایفۆن ١٣ لەهەرێمی كوردستانەوە بۆ ئێران نێردراوە، واتە نزیكی سێ…\n20 ئیلول 2021 9.00 pm\nخەڵك- وابڕیارە كۆپی نوێی سیستمی ئەبدەیتی مۆبایلەكانی ئەپڵ لەمڕۆ دوو شەممەوە بخرێتە بواری جێبەجێكردن، ئەمەش دوای…


خۆپیشاندانی گەورە دژ بەڕەگەزپەرستی لە سەرانسەری ئەمەریکا بەڕێوەچوو\nبەهەزاران خۆپیشاندەر لە واشنتونی پایتەخت و لەشارەکانی تری ئەمەریکا دژ بەڕەگەزپەرستی دۆینی شەممە گردبوونەوە، دوو هەفتە دوای ئەوەی ڕەشپێستێکی ئەمەریکی لەسەر دەستی پۆلێسێکی سپیپێست لە میناپڵس لە ولایەتی مینیسۆتا کۆژرا.\nخۆپیشاندانەکانی دژ ڕەگەزپەرستی و داوای چاکسازی لە سیستەمی پۆلیسدا لەزۆربەی شارەکانی ئەمەریکا ڕۆژانە بەردەوامن پاش کوشتنی جۆرج فلۆید لە 25 مانگی پێنچدا، کە دوواترین کوشتنی ڕەشپیستە لە ئەمەریکا لەلایەن سپی پێستێکەوە.\nلە واشنتونی پایتەخت خۆپیشاندانی ئاشتیانە، لە کەشوهەوایەکی گەرمدا، لەداوای نیوەڕوی دۆینیەوە هەتا دڕەنگانێکی شەو لە زۆربەی گەڕەکەکان و لەدەوری کۆشکی سپی بەڕیوەچوو.\nخۆپیشاندانی گەورە هەروەها لەزۆربەی شارەکانی ئەمەریکا بەڕێوەچوو لە میناپڵس، مەیامی، شیگاگۆ، نیوریۆرک، سان فرانسیسکۆ، داڵاس، فیلادلفیا و دینیڤەر. لەزۆربەی ئەو شارانەی کە پێشتر توندوتیژی و تاڵانی بەخۆوە بینببوو لە ڕۆژانی پێشووتردا، بەڵام خۆپیشاندانەکانی ڕۆژی شەممە بەشێوەیەکی ئاشتیانە بەڕێوەچوون.\nسەرچاوە/ VOA News


سپای پاسداران لە سنووری نەوسوود تەقەی لە کۆڵبەرانی کورد کرد\n20:37 - 22 خاکەلێوه 2719\nئاژانسی کوردپا: هێزەکانی سپای پاسداران جێگر لە سنووری شاری نەوسوود، ژمارەیەک لە کۆڵبەرانی کوردیان، دایە بەر دەسڕێژی گوللە.\nبەپێی ڕاپۆرتی گەیشتوو بە ئاژانسی هەواڵدەریی کوردپا، ئێوارەی ڕۆژی چوارشەممە ٢١ی خاکەلێوە، ژمارەیەک لە کۆڵبەرانی کورد لە سنووری شاری نەوسوود، کرانە ئامانجی تەقەی ڕاستەوخۆی سپای پاسداران.\nبە وتەی سەرچاوەیەکی ئاگادار، هێزەکانی سپای پاسداران، پاش تەقەکردن لە کۆڵبەرانی کورد، دەستیان بە ئازار و ئەزیەتی کۆڵبەران کردووە.\nئەو سەرچاوەیە دەڵێت: لەو ڕووداوە، هیچ خەسارێکی گیانی نەبووە.\nسەرچاوەیە باوەڕ پێکراوی کوردپا دەڵێت: هێزەکانی سپای پاسداران لە کاتی تەقەکردن لە کۆڵبەران، هیچ ئوسووڵێکی تەقەکردنیان لە بەرچاو نەگرتووە.\nناوەندەکانی حکوومەتی لەگەڵ کۆڵبەران و کاسبکاران لە کوردستانی ڕۆژهەڵات، لەژێر ناوی \_"قاچاخچی شتومەک\_" هەڵسوکەوت دەکەن، لە کاتێکدا دانیشتووانی کوردستانی ئێران بە هۆی نەبوونی هەل و دەرفەتی کار و ڕوانینی ئەمنییەتی بۆ ئەو ناوچانە لە لایەن حکوومەتەوە، بە ناچاری ڕوو لە پیشەی مەترسیداری کۆڵبەری دەکەن و لەو پەیوەندییەدا، زۆرێک لە کۆڵبەران لەو ڕێگایەدا گیانی خۆیان لە دەست دەدەن.


له کوردستانی سه‌ختدا، گه‌ریلاکان له یه‌که‌ی تۆکمه و توندتۆڵ پێکهاتوون. – Denegkan\nله کوردستانی سه‌ختدا، گه‌ریلاکان له یه‌که‌ی تۆکمه و توندتۆڵ پێکهاتوون.\nخوێنه‌ری به‌ڕێز ئه‌م ڕیپۆرتاژه له ڕۆژنامه‌ی به‌ناوبانگی واشنگتۆن پۆست بڵاو کراوه‌ته‌وه. ڕۆژنامه‌نووسه‌کانی واشنگتۆن پۆست تاکه ڕۆژنامه‌نووس بوون که له کاتی هێرشه داگیرکارییه‌که‌ی ده‌وڵه‌تی ڕه‌گه‌زپه‌رستی تورک له ناوچه‌ی ژێر ده‌سه‌ڵاتی گه‌ریلاکانی کوردستاندا بوون. ئه‌م وتاره که له‌گه‌ڵ چه‌ند وێنه‌یه‌کی گه‌ریلا له ڕۆژنامه‌که بڵاو کراوه‌ته‌وه بوو به مایه‌ی بێزاری داموده‌زگای تۆرانییه‌کان. ڕۆژنامه‌ی حوڕیه‌تی تورکی نامه‌یه‌کی بێزاری نووسیوه بۆ واشنگتۆن پۆست ده‌رباره‌ی ئه‌م ڕیپۆرتاژه. هه‌ڵبه‌ت تورکه‌کان ده‌یانه‌وێت هه‌موو ڕاگه‌یاندنه‌کانی جیهان به‌و شیوه‌یه‌ی ئه‌وان لێیان خۆش دێت باسی کورد و په‌که‌که بکرێ. فه‌رموو ئه‌مه‌ش لینکی وێنه‌کانه له ڕۆژنامه‌که‌وه.\nئاماده‌کردنی: وریا مامڵێسی\nیه‌کشه‌مه 8 ی مارس 2008\nکۆمه‌ڵگه‌ی سه‌ربازانی کورد\nدوای کشانه‌وه‌ی هێزه‌کانی سوپای تورک له عێراق، چل گه‌ریلا کۆببوونه‌وه بۆ ناشتنی ته‌رمی پێنج له هه‌ڤاله‌کانیان. ته‌رمه‌کان له پلاستیکی ڕه‌ش پێچرابوون و له سه‌ر په‌لی چه‌ند دارێک درێژکرابوون و به ئاڵای پارتی کرێکارانی کوردستان داپۆشرابوون. گه‌ریلاکان به بێده‌نگی له پێنج شوێندا به‌ردیان کۆکرده‌وه و هه‌ڵیانچنیبوو وه‌ک په‌یکه‌رێکی یاده‌وه‌ری ته‌رمی گه‌ریلاکانیان له سه‌ر دانا بوو. گه‌ریلاکان به دوو ڕیز وه‌ستابوون چه‌که‌کانیان ئاڕاسته‌ی چیاکانی ده‌وروبه‌ریان کردبوو و چاوه‌ڕێی وته‌ی سه‌رکرده‌که‌یان ده‌کرد.\nباهۆز ئه‌رداڵ که ته‌مه‌نی 39 ساڵه و سه‌رکرده‌ی سوپای گه‌ریلاکانه له وته‌که‌یدا گوتی "سوپای تورک نه‌یتوانی هیچ ناوچه‌یه‌ک یا بنکه‌یه‌کمان بگرێت ته‌نانه‌ت نه‌یتوانی یه‌ک پارچه چه‌ک یاخود نایلۆنێکی خۆلیشی ده‌ست که‌وێت". ئه‌رده‌ڵ له به‌رده‌وامی قسه‌کانیدا ده‌ڵێ " سوپای تورک هیچ مۆڵه‌تێکی پشوو دانی نه‌بوو. له کاتێکدا هێرشیان ده‌کرد لێمان دان و زیانمان پێگه‌یاندن، کاتیک خێوه‌تگه‌یان دا‌نا لێمان دان و زیانمان پێگه‌یاندن، هه‌تا له کاتی کشانه‌وه‌شیان لێمان دان و زیانمان پێ گه‌یاندن.\n به پێی دوانه‌کانی ده‌وڵه‌تی تورک ئاکامی شه‌ڕی ئه‌و هه‌شت ڕۆژه‌ی که به درێژایی سنوری باکوری عێراق ڕوویاندا، به شێوه‌یه‌کی نه‌خشه‌کێشراو به سه‌رکه‌وتوویی، که دوژمنی په‌که‌وته کرد و به هه‌زاران ئه‌شکه‌وت و شوینی حه‌شارگه‌یان تیکدا، کۆتایی هات. به‌ڵام له ڕاستیدا ئاکامی شه‌ڕه‌که له‌و شوێنه‌دا کۆتایی هات که ده‌ستی پێکرد، ئه‌و شوێنه‌ی که به سه‌دان کیلۆمه‌تری شاخاوییه و له ژێر کۆنترۆڵی گه‌ریلا سه‌رسه‌خته‌کاندایه.\nئه‌رداڵ به گه‌ریلاکانی گووت " له شه‌ڕی ده ڕۆژه‌ی زابدا گه‌ریلاکانمان قاره‌مانیه‌تییه‌کی دیرۆکییان نواند. له‌م به‌رخودانه‌دا ئێوه جارێکی دی ڕوحی به‌رخودانی په‌که‌که‌تان هێنایه‌وه مه‌یدان"\nڕۆژنامه‌نووسه‌کانی واشنگتۆن پۆست له کاتی جه‌نگه‌که و دوای جه‌نگه‌که پێنج ڕۆژیان له ناوچه‌ی ژێرده‌سه‌ڵاتی گه‌ریلاکان به‌سه‌ر برد. ئه‌وان تاکه ڕۆژنامه‌نووس بوون که له‌و ماوه‌یه‌ی جه‌نگه‌که‌دا هاوڕیێیه‌تیی گه‌ریلاکانییان کرد. ڕۆژنامه‌نووسه‌کان تێبینی ئه‌وه‌یان کرد که گه‌ریلاکان کۆمه‌لگه‌یه‌کی خۆته‌یار کردووی سه‌ربه‌خۆن، نمایش و ڕێساگه‌لی تایبه‌ت به خۆیان هه‌یه که هاوشیوه‌ی له به‌شه‌کانی تری عێراقدا نیه. به هه‌ر حاڵ چوونه نیو خه‌ڵک و جێگاکانی که گه‌ریلاکان ده‌ستنیشانیان کرد بوو بۆ نیشاندان سنوور دار بوو . هه‌روه‌ها ئاگاداربوونی ورده‌کاریه‌کانی شه‌ڕه‌که کارێکی زه‌حمه‌ت بوو له‌به‌ر دوری ناوچه‌کان له یه‌کتری.\nگه‌ریلاکان له نێو ئه‌م چیا به به‌فر داپۆشراوانه‌دا بوون به ڕه‌به‌نێکی کۆڵنه‌ده‌ری دوور له هه‌موو خۆشییه‌کی ژیان. هه‌رچه‌ند گه‌ریلاکان بنکه‌کانیان له باکوری عێراقه به‌ڵام ڕ‌وویان له شوێنێکی تره. سه‌عاته‌کانیان به کاتی تورکیایه که سه‌عاتیک پاش کاتی عێراقه. گه‌ریلاکان بنکه‌کانیان له ناوجه‌رگه‌ی ئیسلامی ڕۆژهه‌ڵاتی ناوه‌ڕاستدایه به‌ڵام هیچ ئاره‌زوویه‌کیان  بۆ دین و ئه‌و فه‌رهه‌نگه‌ی له تورکیا، سوریا، ئیران و عیراق به جێیان هێشتووه نیه. گه‌ریلاکان خه‌باتی خۆیان وه‌ک شۆڕشی ئه‌مه‌ریکا دژی کۆڵۆنیالی به‌ریتانیا یاخود به‌و گه‌ریلایانه‌ی که به سه‌رکردایه‌تی کاسترۆ له چیاکانی سیارا مه‌یسترا ده‌خه‌بتین به‌راورد ده‌کرد.\nعوسمان دلبرینی ته‌مه‌ن 32 ساڵ که بۆ ماوه‌ی هه‌شت ساڵه گه‌ریلایه به‌م شیوه‌یه بۆمان ده‌دوێ "خه‌باتی ئێمه بۆ ئازادی و دیمۆکراسییه، ئێمه خه‌بات ده‌که‌ین بۆ ئاشتی و مافی هه‌موو کوردێک له هه‌ر وڵاتێک بێ".\nگه‌ریلاکان تاکتیکی سه‌خت به‌کارده‌هینن، دزه ده‌که‌نه ناو خاکی تورکیاوه‌و په‌لاماری سوپای تورک ده‌ده‌ن و پاشان ده‌کشێنه‌وه بنکه‌کانیان. گه‌ریلاکان که‌متر له حاڵه‌تی به‌رگریدان بۆ پاراستنی ناوچه‌کانیان له هێرشی سوپای تورک.\nبه گوێره‌ی ڕاپۆرتی وه‌زاره‌تی ده‌ره‌وه‌ی ئه‌مه‌ریکا ئه‌و 4000 – 5000 گه‌ریلایه‌ی په‌که‌که هه‌ڕه‌شه‌یه‌کی ئه‌وتۆ نین له چاو جاراندا. به‌ڵام په‌که‌که سوود له بوژاندنه‌وه‌ی هه‌ستی نه‌ته‌وایه‌تیی 25 ملیۆن کوردی په‌رشوبڵاوی ناوچه‌که ده‌بینێت.\nسه‌رکرده‌کانی په‌که‌که ده‌ڵێن ئه‌وان ئێستا خه‌بات ناکه‌ن بۆ کوردستانێکی سه‌ربه‌خۆ، ته‌نانه‌ت خه‌بات ناکه‌ن بۆ ئه‌و شێوه فیدراڵییه‌ی که له هه‌رێمی کوردستانی عێراقدا هه‌یه. ئه‌وان ده‌یانه‌وێت زمانی کوردی له قوتابخانه به‌کاربهێنرێت، دانبنرێت به ناسنامه‌ی کوردی، یه‌کسانی بۆ ژنان بێته دی، نه‌هێشتنی زوڵمی هێزه‌کانی ئاسایش له‌سه‌ر گه‌لی کورد، مرۆڤی کورد ڕیزی لێبگیریت و ڕۆلی سیاسی هه‌بێت له هه‌ر شوێنێک که لێی ده‌ژیت.\nبێریڤان که کچه گه‌ریلایه‌کی ته‌مه‌ن 27 ساڵه ده‌ڵێت " له نێو کۆمه‌ڵگه و شاره‌کاندا هه‌ستم ده‌کرد که خه‌ریکه ده‌خنکیم، به‌ڵام له چیاکاندا هه‌ست به ئازادی ده‌که‌م"\nگه‌ریلاکان مووچه وه‌رناگرن، خۆیان جلوبه‌رگی هاوشێوه‌زه‌یتونی بۆ خۆیان ده‌دوورن، برینداره‌کانی خۆیان ده‌رمان ده‌که‌ن، گه‌ریلاکان ماڵیان نیه، هه‌میشه له جوڵه‌دان له نێو جۆگه و چه‌مه قه‌زاوییه‌کاندا، تاشه‌به‌رد و ڕیگه ئاسته‌نگه‌کاندا. گوند و ئاوه‌دانییه‌کانی ناوچه‌که وێران و چۆڵکراون. گه‌ریلاکان له ئه‌شکه‌وتدا یا له ژێر ئاسماندا له نێو کیسه‌خه‌وه‌کانیاندا ده‌خه‌ون. ئاوی کانیاوه‌کان ده‌خۆنه‌وه و ئه‌و خوارده‌مه‌نییه‌ی له سروشت یا له ڕێگای قاچاخه‌وه ده‌ستیان ده‌که‌وێ ده‌یخۆن. گه‌ریلایه‌ک وتیی" ژیانمان زۆر جیاوازه له ژیانی ئێوه"\nله‌گه‌ڵ ئه‌وه‌شدا که په‌که‌که خۆشحاڵه به چوونی مێوانان بۆ لایان، به‌ڵام حکومه‌تی هه‌رێمی کوردستان له باکوری عێراق ڕیگه ده‌گرێت له‌و خه‌ڵکانه‌ی به تایبه‌تی ڕۆژنامه‌نووسان که ده‌یانه‌وێت بچنه ناوچه‌کانی ژێر ده‌سه‌ڵاتی گه‌ریلا.\nپاش وه‌رگرتنی بانگهێشتننامه‌یه‌ک بۆ چوونه ناوچه‌که، ڕۆژنامه‌نووسه‌کانی واشنگتۆن پۆست بۆ ماوه‌ی هه‌شت سه‌عات به ڕێگه‌یه‌کی به‌رده‌ڵان که شوانه‌کان به‌کاریده‌هێنن به‌ره‌و لوتکه‌ی چیاکان به‌ڕیکه‌وتن. له لوتکه‌ی چیاکانه‌وه ئه‌و شارانه‌یان ده‌بینی که که‌تبوونه دامێنی خواره‌وه. پاشان به‌ره‌و لێژاییه‌ک خوار بوونه‌وه و ڕینیشانده‌ره‌که‌یان گوتی که قه‌دپاڵی چیاکان هه‌مووی مینڕێژکراوه. له کاتی ڕۆیشتنماندا ده‌بوایه به‌سه‌ر پردێکی ئاسنین، که به بۆمبی تورکیا تێک درابوو، پێچاوپێج بپه‌ڕینه‌وه. له کاتێکدا فڕۆکه تورکییه‌کان به‌سه‌رمانه‌وه ده‌بوون ده‌بوایه له پاڵ تاشه به‌رده‌کان خۆمان مه‌ڵاس بده‌ین. ده‌ستڕێژی تفه‌نگ و ته‌قینه‌وه‌ی تۆپه دوره‌کان له نێو چیاکاندا ده‌نگی ده‌دایه‌وه. له نێو تاریکییدا یه‌که‌م گه‌ریلا که جلکی گه‌ریللایی له‌به‌ردا بوو و کڵاشینکۆفی به شانه‌وه بوو له پشت دارێکی نێو چه‌مێکی به‌رده‌ڵانییه‌وه هاته ده‌ره‌وه، پاش که‌مێک چه‌ند گه‌ریلایه‌کی تریش ده‌رکه‌وتن. یه‌کێک له گه‌ریلاکان ده‌ستی به‌رز کرده‌وه و به ئینگلیزی گوتی " به‌خێر بێن بۆ نێو چیاکانمان"\n"باشترین هه‌ڤاڵم بوو"\nهێرشی ده‌وڵه‌تی تورک که ناوی ڕۆژیان لێ نابوو له 21ی فابریوه‌ریدا به هێرشی ئاسمانی ده‌ستی پێکرد پاشان به پاڵپشتی دوو هه‌زار سه‌رباز که به چه‌ند شه‌پۆلێکی جیاواز به درێژایی 200 میلی نێوان سنووری عێراق و تورکیا په‌ڕینه‌وه دیوی عێراق. دۆلی زاب یه‌که‌م ئامانجی هێرشه زه‌مینییه‌که بوو. زاب ناوچه‌یه‌کی سه‌خت و دژواره که ده‌که‌وێته به‌شی ڕۆژئاوای ناوچه‌ی ژێر ده‌سه‌ڵاتی گه‌ریلاکان. له زابدا گه‌ریلاکان باره‌گاو که‌مپی مه‌شقی سه‌ربازییان هه‌یه، په‌ناگه‌ی ژێرزه‌مینی و گۆڕستانی گه‌ریلاکانی تێدایه. گه‌ریلاکان به چه‌کی دژه‌ئاسمانی وه‌ک دۆشکه و ڕه‌شاش له لوتکه‌ی چیاکانه‌وه به‌رگری له ناوچه‌که ده‌که‌ن.\nئه‌رداڵی سه‌رکرده‌ی گشتی گه‌ریلاکان که له سوریا وازی له خوێندنی پزیشکی هێناو ماوه‌ی بیست ساڵه له نێو ڕیزه‌کانی په‌که‌که‌یه و له‌و کاته‌وه سه‌رقاڵی خه‌باته دژی تورکیا وتی "سوپای تورک به ڕێکه‌وت و کوێرانه نه‌بوو که هێرشیان کرده سه‌ر ئه‌م ناوچه‌یه. ئه‌و له‌شکره‌ی که هێرشی کرد به‌س بوو بۆ ئه‌وه‌ی ناوچه‌یه‌کی وه‌ک زاب داگیر بکات، به‌ڵام سوپایه‌کی وه‌ها به ژماره زۆر زه‌حمه‌ته ڕیک بخه‌یت و جووڵه‌شی خاو ده‌بێ".\nله کۆتاییدا ئه‌رداڵ گوتی " گه‌ریلاکان سوپای تورکیان له چیاکانه‌وه ڕاماڵی و پتر له 120 سه‌ربازیان کوشت" . به‌ڵام تورکیا ده‌ڵێ ته‌نها 24 سه‌ربازی کوژراوه. قسه له‌مه‌ڕ زیانه‌کانی گه‌ریلا پتر دژ یه‌که، ئه‌رداڵ و گه‌ریلاکانی تر سورن له‌سه‌ر ئه‌وه‌ی که ته‌نها 10 گه‌ریلایان گیانی له ده‌ست داوه له کاتێکدا ده‌وڵه‌تی تورک ده‌ڵێت که پتر له 230 گه‌ریلای کوشتووه.\nیه‌کێک له‌و ته‌رمانه‌ی له ڕۆژی ناشتنه‌که‌ی زابدا له سه‌ر داره‌کان درێژ کرابوو ته‌رمی گه‌ریلایه‌ک بوو به ناوی ئه‌یهان ئه‌روح. گه‌ریلا کوژراوه‌کان له کاتی ئاماده‌کاریی ناشتنیاندا ناویان له‌سه‌ر کاغه‌زێکی سپی ده‌نووسرێت و به سنگیانه‌وه ده‌لکێنرێ.\nڕۆشها‌ت سه‌رحه‌د که گه‌ریلایه‌کی ته‌مه‌ن 30 ساڵه و له ئه‌سته‌نبوڵ ڕۆژنامه‌نووس بووه، حه‌زی به بینینی ئه‌و ئاماده‌کارییانه نه‌ده‌کرد، دوور له گه‌ریلاکان له ناو ژوورێکی چۆڵکراوی به به‌رد دروست کراو له سه‌ر گردۆڵکه‌یه‌ک به ته‌نها مایه‌وه. ژووره‌که، جگه له ده‌نگی خشه خشی ڕادیۆکه‌ی و ویزه ویزی فڕۆکه سیخوڕییه‌کان، بێده‌نگ بوو.\nسه‌رحه‌د وتی "ئه‌یهان باشترین هه‌ڤاڵم بوو، هه‌ر له‌یه‌که‌م ڕۆژی شه‌ڕه‌که‌دا گیانی له ده‌ست دا".\nسه‌دان گه‌ریلا، له ماوه‌ی شه‌ڕه‌که‌دا هه‌مان تاکتیکی ئه‌زمووی چه‌ندین ساڵه‌ی پشت پێبه‌ستراویان به‌کار ده‌هێنا. تاکتیکه‌که‌ش بریتییه له شوێنگۆڕکێی خیرا، لێدان و پاشه‌كشه، هه‌راسان کردن و لێدانی دوژمن. گه‌ریلاکان چه‌کی وه‌ک کڵاشینکۆف و ئاربیجی و نارنجۆکیان پێیه.\nئه‌رداڵ ده‌ڵێ " هه‌ندێک جار ته‌نها به پێنج گه‌ریلا هێرش ده‌که‌ین، جارجاریش 50- 60 گه‌ریلا به‌شدار ده‌بن له هێرشه‌کاندا. بۆ نموونه له شه‌ودا پێنج گه‌ریلا هێرش ده‌که‌نه سه‌ر سوپایه‌کی گه‌وره، لێیان ده‌دن و پاشان ناوچه‌که جێده‌هێڵن، ئه‌و سه‌ربازانه تا به‌یانی خه‌ویان لێ ناکه‌وێ. به‌ڵام له کاتێکدا بمانه‌وێ به‌رگری له چیایه‌ک بکه‌ین ئه‌وا 50 – 60 گه‌ریلا به‌شدار ده‌بن.\nدوای چاوپێکه‌وتنه‌که‌ی سه‌رۆک بۆش و ئه‌ردوگان له نۆڤه‌مبه‌ردا بۆ باس کردنی کێشه‌ی په‌که‌که، گه‌ریلاکان به په‌له ده‌ستیان کرد به ئاماده‌کاری بۆ شه‌ڕ. له ناو ئه‌شکه‌وت و شوێنه سه‌خته‌کاندا ده‌ستیان کرد به کۆکردنه‌وه‌ی چه‌ک و ته‌قه‌مه‌نی، خوارردن و خواردنه‌وه بۆ کاتی پێویست. زۆپای ئاسنینیان له ژووره‌کانی نێو ئه‌شکه‌وته‌کاندا دامه‌زراندبوو به دار ژووره‌کانیان گه‌رم ده‌کرد.\nئالیف که ته‌مه‌ن 32 ساڵه و فه‌رمانده‌یه‌کی کچه گه‌ریلایه و ماوه‌ی 10 ساڵه له نێو ڕه‌فی گه‌ریلادایه ده‌ڵێ "چیاکان قوتابخانه‌ن بۆ ئێمه، فێرمان ده‌که‌ن چۆن بڕۆین، چۆن له نێو سه‌رماوسۆڵه‌دا بژین، چۆن به برسییه‌تی بۆ ماوه‌یه‌کی دوورودرێژ ڕێ که‌ین". هه‌روه‌ها ئه‌و کیژه گه‌ریلایه ده‌ڵێ" سه‌ربازی تورک خاوه‌ن له‌شێکی قه‌به‌ن به‌ڵام ناتوان زیاتر له دوو سه‌عات له نێو به‌فردا بگوزه‌رێن".\nگه‌ریلاکان له چیاکاندا له ڕێگه‌ی مه‌سجه‌وه پێوه‌ندی به یه‌کتره‌وه ده‌که‌ن و به بێته‌ل قسه له‌گه‌ڵ یه‌کتر ده‌که‌ن. گه‌ر گه‌ریلاکان خانوویه‌ک بگرن په‌نجه‌ره‌کانی داده‌پۆشن بۆ پۆشینی ڕووناکی و له شه‌وانیشدا ئاگر ده‌که‌نه‌وه بۆ شاردنه‌وه‌ی دوکه‌ڵه‌که‌ی. سه‌رحه‌د ده‌ڵێ "ناترسین به‌ڵام هه‌رده‌م به وریاییه‌وه ئاگامان له خۆمانه". سه‌رحه‌د مرۆڤێکی مۆنی گرنگنۆڕه، کاری ڕۆژنامه‌نووسیی له ته‌له‌فیزیۆنی تورکی کردووه و ماوه‌ی 10 ساڵه پێوه‌ند‌ی  به ڕیزه‌کانی په‌که‌که‌وه کردوه. سه‌رحه‌د دایک و باوکی کورده و له شاری وان له دایک بووه، به‌ڵام زمانی دایکی نازانێ چونکه فێربوونی زمانی کوردی له قوتابخانه قه‌ده‌غه‌یه. سه‌رحه‌د له‌گه‌ڵ ته‌مه‌ن گه‌وره‌بوونیدا ده‌ستی کرد به خوێندنه‌وه‌ی مێژووی کورد. کاتیک ده‌رکی به‌وه کرد که فه‌رهه‌نگه‌که‌ی ده‌چه‌وسێنرێته‌وه هه‌ستی تووڕه‌یی له ناخیدا په‌یدا بوو.\nسه‌رحه‌د ده‌ڵێ " کورد ناتوانێ له تورکیادا وه‌ک مرۆڤیکی کورد بژی، خاوه‌ن ناسنامه‌ی خۆی نیه، خاوه‌ن مێژوو و فه‌رهه‌نگی خۆی نیه. پاش ده‌رک کردنم به زه‌وت کردنی مافی نه‌ته‌وه‌که‌م، زه‌وت کردنی مافی خوێندن به زمانی دایک و ناسنامه‌م، بڕیارم دا بچمه ڕیزه‌کانی په‌که‌که‌وه" \nله کاتی جه‌نگدا گه‌ریلاکان ڕۆڵی هه‌مه‌جۆر ده‌بینن، هه‌ر له ده‌رمانکاریی و چێشتلێنان و وێنه‌گرتنیی ڤیدیۆیی و یارمه‌تی لۆجیستیی تاکو شه‌ڕیی نێو به‌ره‌کان. گه‌ریلاکان هه‌مان شێوه‌جل ده‌پۆشن و هه‌مان جگه‌ره ده‌کێشن و هه‌مان جۆری پێڵاو له پێ ده‌که‌ن. گه‌ریلاکان سوپایه‌کی میللیی نین به‌ڵکو ئه‌وان هێزێکی نیمچه له‌شکریین. هه‌ر گه‌ریلایه‌کی نوێ له خولێکی سێ مانگی فێری تاکتیکی گه‌ریلایی ده‌بێت و به بیر و ئایدۆلۆجیای سه‌رۆکی به‌ندکراویان عه‌بدوڵڵا ئۆجه‌لان په‌روه‌رده ده‌کرێ.\nخه‌باتی پارتی کرێکارانی کوردستان که له ساڵی 1984 ه‌وه ده‌ستی پێکردووه دژی ده‌وڵه‌تی تورک، بووه به‌هۆی کوژرانی پتر له 35000 که‌س که زۆربه‌یان کوردی باشووری ڕۆژهه‌ڵاتی تورکیان.\nله ناوچه‌کانی ژێر ده‌سه‌ڵاتی په‌که‌که قه‌دپاڵی چیاکان به وێنه‌ی ئۆجه‌لان ڕازێندراوه‌ته‌وه. گه‌ریلاکان دروشم و ئاڵای بچووکیان به به‌رۆکه‌وه‌یه. گه‌ریلاکان به ڕێز و ستایشێکی مه‌زنه‌وه ده‌ڕواننه ئۆجه‌لان که له ساڵی 1999 له کینیا ده‌ستگیرکراو ئێستا له زینداندایه له تورکیا. پاش هه‌وڵێکی کوشتنی ئۆجه‌لان له ساڵه‌کانی 1990دا، گه‌ریلاکان به هێرشی خۆکوژی وه‌ڵامی ده‌وڵه‌تی تورکیان دایه‌وه. ئه‌م تاکتیکه وای له ده‌وڵه‌تی تورکیا و ئه‌مه‌ریکا و عێراق کرد که په‌که‌که وه‌ک ڕێکخراوێکی تێرۆریست پێناسه بکه‌ن. (ئه‌م بۆچوونه دووره له ڕاستییه‌وه چونکه تورکیا و ئه‌مه‌ریکا زۆر ده‌مێکه به په‌که‌که ده‌ڵێن تێرۆریست، به نیسبه‌ت تورکیاوه هه‌ر کوردێک داوای مافی خۆی بکات به تێرۆریست ناوزه‌دی ده‌کا. هه‌موو لایه‌کیش ئه‌و ڕاسته‌یه چاک ده‌زانن که عێراق وڵاتێکه له ژێر که‌ڵه‌گایی ئه‌مه‌ریکادایه له‌به‌ر ئه‌وه له مه‌سه‌له‌ی ستراتجیدا بۆی نیه هه‌ڵوێستی سه‌ربه‌خۆی هه‌بێ. وه‌رگێڕ)\nهاده‌ر عه‌فرین که کچه گه‌ر‌یلایه‌کی ته‌مه‌ن 26 ساڵه و له شاری حه‌ڵه‌بی سوریا گه‌وره بووه ده‌ڵێت " نامانه‌وێت هیچ دایکێک له هیج شوێنێکی جیهاندا ته‌رمی کوڕه‌که‌ی ببینێت. ئێمه شه‌ڕخوازنین به‌ڵکو ئاشتیخوازین، به‌ڵام گه‌ر هێرش بکرێته سه‌رمان ئه‌وا به‌رگری له خۆمان ده‌که‌ین".\nپه‌که‌که ڕه‌خنه‌ی ئه‌وه‌ی لێده‌گیرێ که مێرمنداڵ له ڕیزه‌کانی وه‌رده‌گرێت و شه‌ڕیان پێ ده‌کات. به‌ڵام ئه‌وانه‌ی من له‌و هه‌فته‌یه‌دا چاوم پێکه‌وتن گوتیان به خواستی خۆمان بووین به گه‌ریلا و هه‌ندێکیان گوتیان گونده‌کانمان وێران کراوه و که‌سوکارمان کوژراوه بۆیه هاتوینه‌ته نێو ڕیزه‌کانی گه‌ریلا.\nعه‌فرین له ته‌مه‌نی 18 ساڵیدا هاته ناو چیا پاش ئه‌وه‌ی مامۆستاکه‌ی له قوتابخانه داوای لێکرد ببێ به ئه‌ندامی پارتی به‌عسی سوری. ئه‌گه‌ر نا ئه‌وه له قوتابخانه ده‌رده‌کرێ. عه‌فرین ئاشنای کتێبه‌کانی ئۆجه‌لان بوو و وه‌ک پاڵه‌وانێک سه‌یری ئۆجه‌لانی ده‌کرد. ئه‌و نامه‌یه‌کی بچووکی بۆ دایک و باوکی به‌جێهێشت و پێیان ده‌ڵێ که ئه‌و ده‌چێته نێو ڕیزه‌کانی گه‌ریلا. عه‌فرین له ماڵ هات ده‌ره‌وه و له‌و کاته‌وه پیوه‌ندی نه‌بووه به دایک و باوکییه‌وه.\nعه‌فرین گوتی " ئه‌و خه‌باته‌ی لێره ده‌یکه‌م  زۆر گرنگتره له دایک و باوکم"\nپاش وته‌کانی ئه‌رداڵ له ئاماده‌کاریی ناشتنی ته‌رمه‌کان، گه‌ریلاکان به ڕیز به مارشێکی سه‌ربازی به نێو داروبه‌رد و دڕکوداڵی چیاکاندا ڕۆیشتن تا گه‌یشتنه جێگه‌یه‌کی ده‌وردراو به دیوارێکی چیمه‌نتۆ که له ده‌وروبه‌ری ئه‌و جێگایه شوێنه‌واری بۆردومانی سوپای تورک ده‌بینرا. گه‌ریلاکان به پاچ و خاکه‌ناز پێنج گۆڕیان هه‌ڵکه‌ند، گۆره‌کان به بلۆک هه‌ڵچێنرابوون. پارچه کاغه‌زێک که ناوی کوژراوه‌که‌ی تێدا نووسرابوو ده‌خرایه ناو بوتڵێکی پلاستیکی پاکه‌وه و له‌گه‌ڵ ته‌رمه‌که‌دا ده‌خرایه ناو گۆڕه‌که. گه‌ریلاکان گۆره‌کانیان به به‌ردی پان و خاکوخۆڵ داپۆشی پاشان بڵاوه‌یان لێ کرد به‌ره‌و چیاکان به بێ هیچ سه‌رمۆنیه‌ک.\nPrevious .نوخبه‌و به‌رپرسیاری\nNext مالێک له گریان….. یونس.م


ڕۆناڵدۆ بەنیازە تا تەمەنی چەند ساڵی یارییبكات؟\nكریستیانۆ ڕۆناڵدۆی پورتوگالی پێیوایە دەتوانێت تا تەمەنی 42 ساڵی لە یارییكردن بەردەوام بیت.\nلە چاوپێكەوتنێكدا بۆ ئاژانسی ئی ئێس پی ئێن ڕۆناڵدۆ ڕایگەیاند: “دڵخۆشم و دەمەوێت لە یارییكردن بەردەوام بم، هەتا چێژ لە یارییكردن ببینم وازناهێنم و دەتوانم تا تەمەنی 40 بۆ 42 ساڵی یارییبكەم.”\nوتیشی: “ناتوانم بڵێم خۆم وەك 25 ساڵ دەبینم، بەڵام سەرەڕای ئەوەی گەیشتومەتە سەرو 30 ساڵ لەگەڵ ئەوەشدا بە باشی ئاگام لە جەستەی خۆم بووە.”\nڕۆناڵدۆ جەختی لەوە كردەوە كە بەم دواییە چەند توێژینەوەیەكی خوێندۆتەوە لەسەر بەهێزكردنی جەستە و خۆ گونجاندن لەگەڵ دۆخە جیاوازەكاندا كە ئەوەش وا دەكات ماوەیەكی زیاتر لە یارییكردندا بیهێڵێتەوە.\nڕۆناڵدۆ دەڵێت: “لەم چەند ساڵەی ڕابردوودا فێری ئەوە بووم كە دوای تەمەنی 33 ساڵی ئەگەر بە باشی گرنگی بە جەستەت بدەیت و چاودێری بكەیت وەك خۆی دەمێنێتەوە، تەنها پێویستە لە ڕووی دەروونییەوە بۆ ڕكابەرییەكان ئامادەبیت.”\nژن و پیاوێکی مەریوانی لەڕێگای گەیشتن بە ئەوروپا لە ڕوبارێکدا خنکان\nبوسکێتس هاندەرانی بەرشلۆنەی تووشی سەرسوڕمانکردووە\nپێشکەشکردنی ئاستێکی ناوازە لە خولی نەتەوەکانی ئەوروپا لەلایەن سێرجیۆ بوسکێتس-ەوە، سەرنجی هاندەرانی هەڵبژاردەی ئیسپانیا و یانەی بەرشلۆنەی ڕاکێشاوە.…\nڕاهێنەری یانەی بەرشلۆنە، ڕۆناڵد کومان پێویستی بە تواناکانی سیان لە یاریزانانی پێکهاتەکەی نییە و داوای فرۆشتنی کردوون. ڕۆژنامەی…\nجەنگی نێوان گواردیۆلا و کلۆپ بە وەڵامێکی ئاگرین دەستیپێکردەوە\nڕاهێنەری یانەی مانچستەر سیتی، پێپ گواردیۆلا هێرشی میدیایی پێچەوانە دەکاتەسەر یۆرگن کلۆپ و یانەی لیڤەرپوڵ. یۆرگن کلۆپ، ڕاهێنەری…\nلاپۆرتا لەبارەی دەستگیرکردنی بارتۆمیو هاتە دەنگ\nخوان لاپۆرتا، یەکێک لە کاندیدە سەرەکییەکان بۆ پۆستی سەرۆکایەتی یانەی بەرشلۆنە دەستگیرکردنی سەرۆکی پێشووی یانە بە کێشە ناودەبات.…


سەرکردەی کۆریای باکوور بەڵێنی دا سوپایەکی نەبەز درووست بکات\nکیم جۆنگ ئون، سەرۆكی کۆریای باکوور دەڵێت: پەرەسەندنی چەکە سەربازییەکان لە بەرامبەر سیاسەتە نەیارەکانی ئەمریکادا زۆر گرنگە ئەو بەڵێنی دا کە سوپایەکی نەبەزدروست بکات.\nکیم جۆنگ ئون دەڵێت: کۆریای باکوور سوپاکەی بەهێز دەکات بۆ بەرگری كردن لە خۆی نەک شەڕ دەست پێ بکات بکات.\nبەپێی میدیاکانی کۆریای باکوور، کیم جۆنگ ئون لە پێشانگایەكی کەلوپەلی سەربازیدا ئەو لێدوانانەی داوە. پێشانگاکە کەرەستەی سەربازی پێشکەوتوو و مووشەکی بالستیکیان نمایش کرد.\nلەم دواییانەدا پێشبڕکێی چەک لەنێوان کۆریای باکوور و باشوور چڕبووەتەوە.\nکۆریای باکوور سەرەڕای سزا نێودەوڵەتییەکان بەردەوامە لە گەشەپێدانی بەرنامەی مووشەکی و ناوەکیی خۆی.\nکۆریای باکوور لەم دواییانەدا چەندین تاقیکردنەوەی سەربازی و مووشەکی ئەنجام داوە و ژمارەی ئەو جۆرە تاقیکردنەوەیانە زیاد دەکات، لە ماوەی کەمتر لە مانگێکدا ئەو وڵاتە چوار تاقیکردنەوەی مووشەکی ئەنجام داوە کە بریتین لە مووشەکی سوپەرسۆنیک و دژە فڕۆکە.\nلە هەمان کاتدا کۆریای باشوور بەم دواییانە یەکەم مووشەکی بالستیکی خۆی تاقی کردەوە کە لە ژێردەریاییەوە دەتەقێنرێتەوە، کە پێیوابوو هاندەرێک بووە بۆ کۆریای باکوور.\nلەگەڵ ئەوەشدا، کیم جۆنگ ئون لە وتارەكەیکدا كە لە پێشانگای بەرگریی ساڵی 2021 لە پیونگ یانگ ئەنجامدرا هێزەکانی لە باشوور کۆکردەوە و گوتی: کۆریای باکوور نایەوێت شەڕی دراوسێکەی بکات.\nگوتیشی: پەرەسەندنی پرۆگرامی چەک لە ڕاستیدا ئامانجی ئەوە بوو، کە پاراستنی سەروەریی نەتەوەیی وڵاتەکەی زیاد بکات.\nئیدارەی جۆ بایدن چەندین جار حەزی ئەنجامدانی دانووستانی لەگەڵ کۆریای باکوور دەربڕیوە، بەڵام هاوکات داوای لە پیونگ یانگ كرد کە بەر لە هەڵگرتنی سزاکان واز لە چەکە ناوەکییەکانی بهێنێت کۆریای باکووریش ئەو داوایە ڕەتدەکاتەوە.


بەشێكی كەمئەندامان لە مووچە بێ بەش دەبن – تۆڕی میدیایی خەڵک\nبەشێكی كەمئەندامان لە مووچە بێ بەش دەبن\n2019/09/24 - 8:39 PM\nدوای ئەوەی بڕیاردرا دەست بەدابەشكردنی مووچەی ۱۳ هەزار كەمئەندام بكرێت، دابەشكردنی مووچەكە دەستی پێكردووە و تەنها ئەو كەسانە ناگرێتەوە، كە نەچوونەتە لێژنەی پشكنینی پزیشكی.\nئاریان ئەحمەد، وتەبێژی وەزارەتی كار و كاروباری كۆمەڵایەتی بە (خەڵك)ی ڕاگەیاند، بەبێ هیچ كێشەیەك دەست بەدابەشكردنی مووچەی ئەو ۱۳ هەزار كەمئەندامە كراوە، كە پێشتر بڕیاری لەسەر درابوو.\nدەشڵێت: “هەندێك كەمئەندام هەن شایستەن مووچە وەربگرن، بەڵام هەیانە چۆتە دەرەوەی وڵات و یاخود لەناوخۆیە، بەڵام نەچۆتە لێژنەی پزیشكی، بۆیە ئەوانە ناویان لەلیستەكەدا نیە و ناتوانن مووچە وەربگرن”.\nڕاشیگەیاند، گەنجینەیەكی تایبەت دەستنیشان كراوە بۆ دابەشكردنی مووچەی ئەو ۱۳ هەزار كەمئەندامە.\nمووچەی ئەو 13 هەزار كەمئەندامە دوای ئەوەی لەلێژنە پزیشكیەكان دەرچووبوون، بەڵام مووچەكانیان ڕاگیرابوو، بۆیە دوای وردبینی كردن لە لیستەكەیان جارێكی تر بڕیاردرا مووچەكانیان پێ بدرێتەوە.\nكەمئەندامانمووچه‌وەزارەتی كار و كاروباری كۆمەڵایەتی\nحەلبوسی بۆ (خەڵك) باس لە پێكهێنانی لیژنەی لێكۆڵینەوە لە هەناردەی نەوتی هەرێم دەكات\nخەڵك؛ زانیاری نوێ لەسەر دەستكاری پلەبەندی مووچە بڵاودەكاتەوە\nلە عیراق مووچەی مانگی 8ی خانەنشینان دابەش دەكرێت\nعیراق مووچەی بەشێكی فەرمانبەرانی هەرێم ڕەوانە دەكات\nهەولێر؛ سەردانی بەندكراوان دەست پێدەكاتەوە


نان و ئازادی بۆ ئەدیـب\nنان و ئازادی بۆ ئەدیـب   9/10/2017\nمحەمەد موکری - چیرۆک نووس و رۆمان نووس و شاعیرو شێوەکارو وەرگێڕو رۆژنامە نووس - و...وەک من لەنزیکەوە ناسیبێتم ، کە هاوڕێی تەمەن بوو ، نە جەلالی بوو ، نە یەکێتی نیشتمانیی . موکری نوسەریکی ئازادی خوازونوێگەرو رکابەر بوو ، کەلەشار بوو لەگەڵ دەسەڵاتدا هەڵی نەدەکرد ، لەشاخیش درێژەی بەو رکەبەرییەی دا .ئەو لەکایەکدا دەگەڕا ، ئازادانە تێیدا بنوسێت و دەنگی خۆی تێدا هەڵبڕێت.\nکەبڕیاری دا ببێت بەپێشمەرگەی نووسەر یان نووسەرێکی پێشمەرگە ، ئەو شاخ و دۆڵ و هەڵەتانەی هەڵبژارد ، کە سەنگەری یەکێتیی نیشتمانیی کوردستان بوون ، چونکە پێی وابوو بەتەنێ ئەوێ و لەوێدا دەتوانێ لە نوسینەکانیدا بیرورای ئازادو بۆچونی جیاواز پیادە بکات ، لەویش - پێی وابوو - پتر لە سێبەری خودی بەریز مام جەلال خۆیدا. لەسایەی بۆن و بەرامەی چەپکە گوڵەکەدا.\nموکری کە لەشاخدا ، رۆمانی « سەگوەر>> ی بلاو کردەوە بوو بەهەرایەک ، ئەوسەری نەبێتەوە ، موکری بە بەبڵاو کردنەوەی ئەو رۆمانە وەک نووسەرێکی پووچگەرایی ودوژمن بە شۆڕش ، مامەڵەی لەگەڵدا کرا ، بەوە تۆمەتبار کرا کە سووکایەتی بە شۆڕش و پێشمەرگەو شەهید و قوربانیدان دەکات. لاوەکان لە خەباتو شۆڕشگێریی سارد دەکاتەوە. ئەم تۆمەتانە سەرەتا لەناو توێژی نوسەرو ئەدیب و سیاسەتمەدارەکانی ناو شۆڕشدا سەری هەڵدا ، پاشان وەک ئاگری بڵێسە سەندووی ناو پوش و پەڵاش ، تەشەنەی کردوو پەڕییەو ناو تەواوی پێشمەرگە کانی شاخ وتەنانەت رێکخستەنە نهێنیەکانی شاریش .\nزۆربەی پێشمەرگەکانی ئەو دەمە بەحوکمی نەبوونی ژمارەیەکی ماقوڵ لەرۆمانەکە\nو بە حوکمی نەخوێندەواری بەشێکی پان و بەرینی چەکدارەکان ، رۆمانەکەیان نەخوێندبۆوە ، بەلام لەهەموو ئەوانە توورە تر بوون ، لەهەموو ئەو توێژە خوێندەوارو نووسەرو ئەدیبانەی کە رۆمانەکەیان خوێبدبۆوە. موکری کوشتن ، لەبەر دەمارگیری نەتەوە پەرستی کوردایەتی و کەف وکوڵی شۆڕشگێڕیەتی ، بوو بە خولیای زۆریك لەو پێشمەرگانە .ئیدی وەک کورد دەلێ : ئەوەی موکری بکوژێت دەستی کەسک دەبێت.\nئەم لافاوی رق و کینەی ، کە دەرحەق بە موکری ، هەستی پێشمەرگەکانی غەرق کردبوو ، بەرهەمی نوسەرو ئەدیبەکان و سایسەتمەدارەکانی ناو شۆڕش بو پەریبۆەوە نێو رێزەکانی پیشمەرگە سادەو ساکارەکان.\nئەگەر مام جەلال فریای موکردی نەکەوتایە ، ئەوا ئیستا یادی موکریمان وەک یەکەم شەهیدی شاخ ، لە پێناو بیرورای ئازادا ، یاد دەکردەوە.\nمام ، بەو نوسەرو سیاسەتمەدارو پێشمەرگانەی گوت :\nموکری بەچی لیی داون بەوە لێی بدەنەوە ..\nبەچەک لیی داون یان بە قەڵەم ....\nگوتی ئێ .. کەواتە بەقەڵەم وەلامی بدەنەوە.\nرۆمانی سەگوەر و بانگەوازەکەی مام ، دروشمێکی تازەیان لەشاخ داهێنا ( نان و ئازادی بۆ ئەدیب )\nکەواتە دروشمی نان و ئازادی بۆ ئەدیب ؛\nرۆمانەکەی موکری و هزری ئازادی خوازی مام جەلال ، بەرهەمیان هێنا.


چیرۆکی وێنە گرتنی پێشمەرگەکانی هەرێمی کوردستان لە گەڵ حاج قاسم - Mehr News Agency\nAP ١٣٩٨ Bahman ٢٨ ٠٨:١٢\nNews Code 31046\nلە زمانی لیوا بەختیار جێگری یەکەی ٧٠؛\nچیرۆکی وێنە گرتنی پێشمەرگەکانی هەرێمی کوردستان لە گەڵ حاج قاسم\nسەرکردەیەکی کوردی هەرێم لەبارەی شەهید سەردار سولەیمانی دەڵێت: سولەیمانی کەسایەتێکی تایبەتی بوو و هەر کات پێویست بوایە بۆ شەڕ دژی داعش دەهاتە هانامانەوە.\nئاژانسی هەواڵی مێهر، بەشی نێونەتەوەیی: کاتێک لە ساڵی ٢٠١٤ ماشێنی شەڕی داعش گەیشتە دەروازەکانی هەولێر، یەکەمین وڵاتێک کە چووە هانای کوردەکانی هەرێم، کۆماری ئیسلامی ئێران بوو. یان بە پێی وتەی خود سەرکردەکانی کورد، تەنیا چەند کاتژمێر پاش داوای یارمەتی کردنیان لە ئێران، سەردار قاسم سولەیمانی بە هاوڕێی چەند هێزێک بۆ بەرەنگاربوونەوەی داعش گەیشتە فرۆکەخانەی هەولێر.\nبابەتی یارمەتیی ئێران و ڕۆڵی سەرداری شەهید حاج قاسم سولەیمانی لەو یارمەتیانە، مژارێکە کە لە گەڵ فەرماندەکانی پێشمەرگە گفتوگۆی لە سەر کراوە و لەمناوە لیوا رکن بەختیار فایەق خوداڕەحم جێگری فەرماندەی یەکەکانی ٧٠ی پێشمەرگەی هەرێمی کوردستان سەر بە یەکێتی نیشتمانی لە لای خۆیەوە باسی ئەو رۆژانەی بۆ کردین.\nئەو کە خۆی بە قوتابیی قوتابخانەی مام جەلال دەزانێ و لە کۆلێژی سەربازیی قەڵاچۆڵان لە خولی یەکەمی شەهید جوامێردایە و ٢٩ ساڵە لە ڕیزەکانی پێشمەرگەیە، سەبارەت بە وێنەی تایبەتی لە گەڵ حاج قاسم دەڵێ: سولەیمانی کەسایەتێکی تایبەتی بوو و هەر کات پێویست بوایە بۆ شەڕ دژی داعش دەهاتە هانامانەوە. کاتێک تووشی کێشە دەهاتین چ بە چەک و چ بە شێوەی مەعنەوی یارمەتی دەداین و تەنانەت خۆیشی دەهاتە سەنگەرەکان و سەردانی هێزەکانی دەکرد.\nکۆی ئەو وتووێژەیە لە خوارەوە دەخوێننەوە:\n* ئەگەر بڕوانینە سەردەمی هێرشی داعش بۆ سەر هەرێمی کوردستان و کەوتنە بەر هەڕەشەی هەندێک لە شارە گرینگەکانی هەرێم، بە بڕوای ئێوە وەک کەسێکی سەربازی ئەو هەڕەشانە تا چەندە گرینگ بوون؟\nـ داعش ڕێکخراوێکی تیرۆریستی نێودەوڵەتییە. لە ٩ی ژوئەنی ٢٠١٤دا کە هێرشیان کردە سەر ناوچە جۆراوجۆرەکانی عێراق و هەرێمی کوردستان، وەک هەڕەشەیەک بۆ داگیرکردنی ئەم خاکە دەرکەوتن. بەڵام بەختەوەرانە هێزی پێشمەرگەی کوردستان لە ناوچە ژێر کۆنتڕۆڵەکانی وەزارەتی پێشمەرگە بە هاوکاری نێودەوڵەتی، ئەو ڕێکخراوە تیرۆریستییەی تێکشکاند. داعش هەڕەشەیەکی جیهانی بوو و هەر بۆیە هاوپەیمانان هەموو بەشداری ئەو شەڕە بوون وبە هەوڵی هەمووان لە ماوەی ٣ تا ٤ ساڵ کۆتایی بە هەڕەشەی ئەو گرووپە تیرۆریستییە هات.\n* ئەوکاتەی داعش ڕووی لە کوردستان نا، کوردەکان دەستی یارمەتیان بۆ هاوپەیمانانیان درێژ کردووە و وەک باس دەکرێ، ئێران یەکەمین وڵاتێک بوو بە هانای کوردەکانەوە هات. دەکرێ باسی ئەوەمان بۆ بکەی کە بۆ داوای یارمەتی لە ئێران کرا و هاوکارییەکانی کۆماری ئیسلامی ئێران و سەردار سولەیمانی تا چ ئاستێک بوو؟\nـ ئێمە لە گەڵ ئێران پەیوەندییەکی دوور و درێژ و مێژووییمان هەیە و ئەو پەیوەندیانە رێخۆشکەر بوون بۆ مێژوویەکی هاوبەش. هەروەها، ئێمە پێکەوە هەوڵ و ئامانجی هاوبەشمان هەیە. لە شەڕی داعشیشدا داوای یارمەتیمان لە هەموو ئەو هاوپەیمانانە کرد کە پاڵپشتمان بوون. یەک لەوان حاج قاسمی خوالێخۆشبوو بوو کە هاتە ناوچە و من ئەوم لە ناوچەی زەرگە و گوندەکانی پیرئەحمەد بینی. ئەوە کاتێک بوو کە هێزەکانی ئێمە بەرەوڕووی تیرۆریستانی داعشی لە پێشڤەچووندا بوون.\nقاسم سولەیمانی خوالێخۆشبووش لە نزیکی تۆپخانەی کۆماری ئیسلامی ئێران بوو. دەمی ئێوارە لە کاتی هێرش بۆ سەر شوێنی گردبوونەوەی تیرۆریستان، هێزەکان پێک گەیشتن. ئێمە لە گەڵ هێزی پێشمەرگەی کوردستان بە فەرماندەیی کاک شێخ جەعفەر مستەفا فەرماندەی یەکەی ٧٠ی هێزی پێشمەرگە لە پێشڕەویدا بووین کە گەیشتینە حاج قاسم و هەر لەوێ وێنەیەکی یادگاریمان هەڵگرت؛ وێنەیەک کە نیشاندەری یەکگرتوویی و یەکڕیزیمان لە بەرەکانی شەڕ بوو.\nهاوکارییەکانی کۆماری ئیسلامی ئێران و هاوپەیمانانی دیکە بەهرەی زۆری بۆ ئێمە بوو و بووە هۆی تێکشکانی داعش. شەڕی داعش شەڕێکی بەربڵاو بوو کە هەڕەشەی خستبووە سەر هەرێمی کوردستان. ئەو ناوچەیەی داعش پەلاماری دابوو، ڕووبەڕێکی ١١٠٠ کیلۆمەتری بوو و لەو شەڕەدا ئێمە وەک وەزارەتی پێشمەرگە و هێزی پێشمەرگە ١٧٢٣ شەهیدمان دا و زیاتر لە ١٠٧٢٠ کەسمان لێ بریندار بوو و ٦٦ کەسیش شوێن‌بزر بوون و تا ئێستا هیچ لە چارەنووسیان ئاگادار نین.\n* ئەگەر ئەو سەرکەوتنە مسۆگەر نەدەبوو و داعش بە سەر کوردستاندا زاڵ بایە، هەڕەشەکان بۆ سەر ناوچە و خەڵکی ناوچە چۆن دەبوو؟\nـ هەر وەک وتم، داعش گرووپێکی تیرۆریستییە کە هێرش بکاتە سەر هەر ناوچەیەک لە گەڵ خۆی وێرانی و کۆمەڵکوژی بە دیاری دێنێت. ئەوان ئابووریی ئەو ناوچەیە لە ناو دەبەن و وەک بینیمان لە شەنگال و ناوچەکانی دیکە ژمارێکی زۆری ژن، کچ گەنج و پیریان بە دیلی برد و گواستیاننەوە بۆ ناوچەکانی دیکە و لەوێ وەک کەنیز و کۆیلە هەڵسوکەوتیان لە گەڵدا دەکردن. خۆتان ئاگادارن کە چیان لە مووسڵ کرد و ئەو شارەیان بە تەواوی وێران کرد. ئاسەوارە مێژوویی و ژێرخانەکانی ئەو شارەیان بە تەواوی تەفر و تونا کرد.\nدیارە ئەوان هێرشێکی زۆریشیان کردە سەر ناوچەگەلی ئێمە، بەڵام بەرخۆدانی پێشمەرگەی کوردسان بە بەخت کردنی گیانی شەهیدان و برینداران، ئەو نیشتمانەی پاراست. ئێمە دڵنیا بووین کە ئەگەر ئەوان بگەشتبانە سلێمانی، هەولێر یان ناوچەکانی دیکە ئاوارەیی و وێرانیان بەبار دێنا، ژێرخانە ئابوورییەکان لە ناو دەچوون و کۆمەڵگا لە بەر یەک هەڵدەوەشاوە و بە گشتی زیانێکی قورس لە ناوچەی ئێمە دەدرا کە بە خۆشحاڵییەوە و لە سای هێزەکانمان و هاوکاری و هاوئاهەنگی هێزەکانی هاوپەیمانی بە تایبەت کۆماری ئیسلامی ئێران توانیمان ئەو ڕێکخراوە تیرۆریستییە لە ناوچە ڕاوەدوو نێین.\n* ئێوە لە دیدار و هەڵسوکەوتێک کە لە گەڵ سەردار سولەیمانی بووتان، کەسایەتی ئەوتان چۆن بینی و بەرچاوترین تایبەتمەندییەکانی ئەو لەباری کەسایەتی و بەرێوەبەری بە بڕوای ئێوە چی بوون؟\nـ ئەو کات کە من ئەوم بینی، فەرماندەیەکی دڵێر و ئارام و دان‌بەخۆداگر بوو. هەڵبەت دوای شەهید کرانی زانیاری زیاترم لەبارەی ئەو دیت و زیاتر لە گەڵ کەسایەتیی وەک فەرماندەی هێزی قودس ئاشنا بووم.\nخوالێخۆشبوو قاسم سولەیمانی کەسایەتێکی تایبەتی بوو و لە هەر قۆناغێکدا هێزی پێشمەرگەی کوردستان پێویستی بە یارمەتی بایە، هاوکاری دەکردین.\n* با بچینەوە سەر هەمان وێنە بەرچاوەکەی ئێوە و سەردار سولەیمانی کە لە ناوچەیەکی کەرکووک گیراوە. ئەو ناوچەیە چەندە گرینگ بوو و چەندە لە لایەن داعشەوە جێی مەترسی بوو؟\nـ ئەو ناوچانە کوردنشینن و ساڵانێکە لە ژێر چەپۆکی ڕژیمی سەدام و دوژمنانی گەلی کورد بووە. ئەمجاریش کەوتبووە بەر شاڵاوی هێرشی تیرۆریستانی داعشی و تیرۆریستان بە داگیرکردنی دەستیان دابووە هەڵسوکەوتی دزێو و نامرۆڤانە و دژە مرۆڤانە لە گەڵ دانیشتووانی. ئەوان بە دوای داگیرکردنی هەمیشەیی ناوچەکانی ئێمەوە بوون و هەوڵی تاڵانی سامانی خوداپێ داوی ئەو ناوچانەیان دەدا. دەیانەویست ژنان و منداڵانی بە کەنیزی ببەن. بەڵام گرینگ ئەوە بوو کە ئێمە بە هەموو هێز و توانستمانەوە بەرگریمان لە خاک و زێدی خۆمان کرد و رێگەمان نەدا دەستی گڵاوی داعش و دوژمنان بگاتە خاک و نیشتمانی ئێمە.\nهەڵبەت ئێستاش جارنەجارێک هێرش دەکەنە سەر هیزی پێشمەرگە و خەڵکی سڤیلی ناوچەکانی دۆزخورماتوو و داقۆق، تەنانەت هێرش دەکرێتە سەر هێزەکانی حەشدی شەعبی و سوپای عێراقیش. بەڵام هەر ڕێژەیان و هەمیش توانایان زۆر کەمە.\n* چۆن لە شەهید کرانی سەردار سولەیمانی ئاگادار بووی و لێکدانەوەی تۆ لەو ڕووداوە لە لایەن ئەمریکاوە لە ناو خاکی عێراق چیە؟\nـ من هەواڵەکەم لە میدیاکان و تۆڕە کۆمەڵایەتییەکانی وەک فەیس‌بووک بیست. ئەو ڕووداوە بۆ ئێمە زۆر ناخۆش بوو. چونکە ئێمە ڕیزی ئەو کەسانە دەگرین کە هاتوونەتە هانمان و هاوکاری و هاوئاهەنگیان کردووین. کوردەکان گەلێکی بە وەفا و ئەمەگن. بە تایبەت کە حاج قاسم لە سێ تا چوار ساڵی شەرێ داعش هاوکاریمانی کردبوو.\n* ئەگەر بتەوێ لە ڕستەیەکدا قسە بۆ سەردار سولەیمانی بکەی، چی پێ دەڵێی؟\nـ پێی دەڵێم: تیرۆریستانی داعش بە هەوڵی بەڕیزتان و هاوپەیمانان لە ناو چوون، سپاست دەکەم کە لەو قۆناغەدا پاڵپشتی و هاوکارمان بووی.\nسازدانی دیمانە؛ تەسنیم\nبەختیار فایەق خوداڕەحم\nوەزیری دەرەوەی ئێران


تەندروستی جیهان: بڵاوبوونەوەی كۆرۆنا خێراتر بووە\nرێكخراوی تەندروستی جیهانی دووپاتی كردەوە، تا ئێستا مەترسیدارترین پەتا كە لەسەر ئاستی جیهان راگەیەندرابێت ڤایرۆسی كۆرۆنا بووە و ئاشكراشی كرد، ئێستا بڵاوبوونەوەی ئەو ڤایرۆسە خێراتر بووە.\nلە كۆنگرەیەكی رۆژنامەوانیدا، تێدرۆس ئەدهانۆم گێبریسۆس، بەڕێوەبەری رێكخراوی تەندروستی جیهانی رایگەیاند، "ئاشكرایە كە لە مێژوودا پەتای كۆرۆنا مەترسیدارترین حاڵەتەكانی فریاگوزاری تەندروستی بووە لەسەر ئاستی جیهان".\nهەروەها گوتی: "رێكخراوی تەندروستی جیهانی چەند راپۆرتێكی لەبارەی 16 ملیۆن تووشبووی كۆرۆنا و گیانلەدەستدانی 640 هەزار حاڵەت بەهۆی پەتاكە لەسەر ئاستی جیهان پێگەیشتووە" و دووپاتی كردەوە، "ئێستا پەتاكە لە بڵاوبوونەوە خێراتر بووە".\nبەڕێوەبەری رێكخراوی تەندروستی جیهانی ئاماژەی بەوەش دا، "لە ماوەی 6 هەفتەی رابردوودا حاڵەتەكانی تووشبوون و مردن بۆ دوو ئەوەندە زیادی كردووە".\nهەروەها جەختی كردەوە، "سەركەوتن بەسەر ئەو ڤایرۆسەدا مەحاڵە، تەنیا لە رێگەی جێبەجێكردنی رێكارە توندەكانی رووبەڕووبوونەوەی پەتاكە نەبێت، كە ئەویش بە پابەندبوون بە دەمامك و دەستكێش و دووركەوتنەوە لە شوێنی قەرەباڵغەوە دەكرێت"، ئاماژەی بەوەشدا، "ئەگەر تێبینی ئەو شوێنانە بكەین كە پابەندن بە رێكارەكانی خۆپارێزی، دەبینین كە ژمارەكان روو لە كەمبوونەوەیە، بەڵام لەو شوێنانەی پابەند نین، حاڵەتەكانی تووشبوون و مردن روو لە زیادبوونە".\nگوتیشی: هەریەك لە وڵاتانی كەنەدا، چین، ئەڵمانیا و كۆریای باشوور لە رێكارەكانیان بۆ رووبەڕووبوونەوەی كۆرۆنا سەركەوتوو بوون.


ئەردۆغان سەردانی ئازەربایجان دەکات – Türkmen Basın Ajansı\nئەردۆغان سەردانی ئازەربایجان دەکات\n10 ته‌مموز 2018 ئاژانسی میدیایی تورکمان\tکۆمێنت0\nئەردۆغان، یەکەم سەردانی خۆی دوای دەستبەکار بوونی وەک سەرۆکی تورکیا، بۆ وڵاتی ئازەربایجان ئەنجام دا.\nرەجەب تەیب ئەردۆغان، سەرۆکی تورکیا، بەمەبەستی ئەنجامدانی یەکەم سەردانی فەرمی لە دوای دەست بەرکاربوونی وەک سەرۆکی تورکیا، کاتژمێر ٠٩:١٠ بە فڕۆکەی تایبەتی “TUR” بەرەو ئازەربایجان بەڕێکەوت.\nهەریەک لە دورموش یڵماز، سەرۆکی کاتیی پەرلەمان، فوئاد ئاکتای، جێگری سەرۆک، ئەرجان تۆپاجا، پارێزگاری ئەنقەرە و ژمارەیەک لە کاربەدەستانی دیکە لە فڕۆکەخانەی ئەسەنبۆغا ئامادەبوون بۆ بەڕێکردنی ئەردۆغان.\nدوای دیدارەکانی لە ئازەربایجان، سەرۆکی تورکیا سەردانی کۆماری تورکی قوبرسی باکوور دەکات.\n« ئەردۆغان کابینەی نوێی حکوومەتەکەی ئاشکرا دەکات\nسبەی کۆتا یاری بۆ گەیشتن بە یاری کۆتایی مۆندیال بەڕیوەدەچیت »\nهەڵوێستی شەش لایەنی ناڕازی و وەڵامی یەکێتی لەبارەی ئەنجامەکانی هەڵبژاردن\n13 ئایار 2018 ئاژانسی میدیایی تورکمان\t0\nعەبادی:”داوا لە سەرجەم وڵاتانی جیهان دەكەین كە لە بەرامبەر مەترسی تیرۆر هەستیار و بە ئاگابن”.\nکەوتنەخوارەوەی فڕۆکەیەک لە تورکیا ٣ قوربانی لێکەوتەوە


ئەمریكا هەڕەشە لە سەركردە عیراقییەكان دەكات – تۆڕی میدیایی خەڵک\n2019/11/19 - 9:07 AM\nوەزیری دەرەوەی ئەمەریكا ڕایدەگەیەنێت، وڵاتەكەی ئامادەیە سزا بەسەر ئەو بەرپرسە عیراقیانە بسەپێنێت كە سەروەتی وڵاتەكەیان دزیوە.\nئاژانسی ڕۆیتەرز بڵاویكردەوە، مایك پۆمپیۆ وەزیری دەرەوەی ئەمریكا ڕایگەیاند، ئەمەریكا ئامادەیە سزا بسەپێنێت بەسەر ئەو بەرپرسە عیراقیانەدا كە سامانی وڵاتەكە دەدزن و بەشداریشیان كردووە لە كوشتنی خۆپیشاندەراندا.\nناوبراو لە كۆنفڕانسێكی ڕۆژنامەوانیدا ئاشكرایكرد، دەستەوەستان ناوەستین لەبەرانبەر ئەو بەرپرسە گەندەڵانەی كە بوونەتە هۆی ئازاری عیراقییەكان.\nوتیشی”ئەمەریكا دەسەڵاتە یاساییەكانی بەكاردەهێنێت بۆ سەپاندنی سزا بەسەر ئەو كەسانەی گەندەڵن و سەروەتی عیراقییەكان دەدزن و هاوكات خۆپیشاندەرانیش بریندار دەكەن و دەیانكوژن”.\nشەممە لە ئەوروپا خۆپیشاندان بۆ پشتیوانی ڕۆژهەڵات دەكرێت\nوەبەرهێنان: لەمەودوا كارمەندانی كەرتی تایبەت ئیمتیازاتی مووچەخۆری حكومییان دەبێت


بێده‌نگیی ….. ئه‌حمه‌دی مه‌لا – Denegkan\nbyئه‌حمه‌دی مه‌لا\tAugust 26, 2009\tچیرۆک\nله په‌نجه‌ره و ده‌رگاشووسه‌به‌نده‌کانه‌وه سه‌یری حه‌رمه‌که‌م ده‌کرد، مێرمنداڵێک له جیاتی وه‌ڵامی سڵاوه‌که‌م، زه‌رده‌خه‌نه‌یه‌ک به ده‌ر له توانای خۆی بۆ کردم و هه‌ستیشم کرد که لاوازترین ئاڵوگۆڕی نێوانمان بوو. هه‌ستیشم کرد یه‌کێک بوو له‌و عه‌قڵسووکانه‌ی که له کۆمه‌ڵگا رۆژهه‌لاتییه‌کانی ئێمه‌دا، ته‌نها له باوه‌شتی خوداوه‌ند دا هه‌ست ده‌که‌ن به وجوودی خۆیان. رۆژهه‌ڵاتی خاوه‌ن شکۆ، له ده‌ریاچه‌یه‌ک ده‌کات پێش ئه‌وه‌ی له‌هی سه‌رهه‌ڵدات، هه‌موو قین و حیرمانه‌کانی له حه‌یوان و ئه‌و ئینسانه نوقسانانه ده‌رده‌کات. به ته‌نیشتم دا تێپه‌ڕی به‌ره‌وه حوجره‌ی فه‌قێکان ده‌رۆیشت که پێشتر سه‌رێکم لێی دا، ئه‌گه‌ر پێش چل ساڵ له‌مه‌و به‌ر سێ و چوار فه‌قێی ده‌شتی ساڵه‌یی و شوان، هه‌ندێکیان له ترسی سه‌ربازی و هه‌ندێکی دیشیان بۆ زانست په‌یا کردن هاتبوونه ئه‌وێ و له‌و حوجره‌یه ده‌ژیان و له لای مه‌لای مزگه‌وته‌که‌ش ده‌رزیان ده‌خوێند، ئه‌وه ئێستا ته‌نها هه‌ر شتی بێکه‌ڵی تێدایه.\nئه‌و شوێنه بۆ ئه‌و مێردمنداڵه له هه‌مان کاتدا فه‌زاو فه‌وزا بوو، یا شوینێک بۆ ئارامی؟ هه‌ڵاتووی ده‌ستی هاوته‌مه‌نه‌کانی خۆی که له منداڵدانی ئابلۆقه ئابووری و سیاسی و کۆمه‌ڵایه‌تییه‌کانه‌وه شۆڕببوونه‌وه. نه‌وه ونبووه‌کانی نێو ته‌پوتۆز و گه‌ده‌لوولی شه‌ره یه‌ک له دوای یه‌که‌کان، له گه‌ڕه‌که پشتگوێخراوه‌که‌ی شاره پشتگوێخراوه‌که.\nئێره حه‌وشه‌ی مزگه‌تی پاسوانزاده‌یه، به له‌هه‌جه‌ی خۆماڵیش موڵاقاونی پێده‌وترێت. تێکه‌ڵییه‌ک له کورد و تورکمان و عاره‌بی عه‌ره‌سه‌که. ئه‌و دیواره زبر و درشتانه، به هیچ شێوه‌یه‌ک هه‌ست به ده‌ستێکی سه‌نعاتکار یا هونه‌رمه‌ندیان پێوه دیار نه‌ماوه، سه‌ره‌رای ئه‌وه‌ی به به‌گله‌ریش ناسراوه، واته گه‌ڕه‌کی به‌گه‌کان. ده‌رگا و په‌نجه‌ره‌کان پێش بیست و هه‌شت ساڵ له‌مه‌و پێشیش هه‌ر وابوون. په‌نجه‌ره و به‌ردی بێزاری دیواره‌کان هیچ ئۆخژنێک نابه‌خشنه گه‌ڕه‌ک، به پێچه‌وانه‌وه غه‌مێکی ته‌نک و قووڵ ئه‌و گه‌ڕه‌که‌ی داپۆشیوه. خانووه‌کان به هه‌نده‌سه‌ی ته‌نه‌که ده‌که‌ن و له پرێکدا مستێکی زه‌به‌لاح به قورسایی و ناڕێکی توڕه‌یی خۆی له سه‌ر خانووه‌کان هێوڕ کردۆته‌وه.\nله ژووری مه‌لاش، گه‌نجێکی ریشره‌شی عه‌مامه له‌سه‌ر، له پشت مێزێکه‌وه، به‌رامبه‌ر به کۆمپیوته‌ره‌که دانیشتبوو. سه‌ر و ریش و که‌واو و کراس به دیققه‌تێکی ئایدیۆلۆژی هه‌ڵبژێردرابوون، هه‌نده‌ی ئاماژه‌یان بۆ شتێک ده‌کرد که له ده‌روه‌ی خۆیان بوون هه‌نده‌ی باسی خۆیانیان نه‌ده‌کرد. درێژی و کورتی ریش و چۆنیه‌تی هه‌ڵقاچینی و چۆنییه‌تی به‌ستنی و مه‌زبووتکردنی عه‌مامه له جیاتی ئه‌وه‌ی ئاماژه بۆ پاشماوه سوننه‌تییه‌کان بکه‌ن، ئاماژه‌یان بۆ گرووپ و ده‌سته و تاقمه جیاوازه‌کان ده‌کرد. هه‌ر تاڵێک مه‌ته‌ڵێک بوو، هه‌ر موویه‌ک موسیبه‌تێک!\nده‌رگاکه‌م کرده‌وه و هه‌ر به ده‌ست سلاوێکم کرد و فه‌رمووی لێکردم که دانیشم. منیش دانیشتم و سه‌یری یه‌کترمان کرد. ته‌نها هه‌ر سی ساڵ ده‌بوو ته‌مه‌ن. به‌ڵام مه‌لای ده‌ڤه‌ره‌که‌ی ئێمه بێته‌مه‌ن خۆیان نیشان ده‌ده‌ن. جلوبه‌رگێک ده‌که‌نه به‌ر هه‌موو ته‌مه‌نه‌کان به ئه‌به‌دییه‌ته‌وه گرێ ده‌ده‌ن. له ژێر ریشێکی ته‌نک هه‌موو ته‌مه‌نه‌کان تێکه‌ڵ ده‌بن، له ژێر که‌وایه‌کی تا ئاودامان هه‌موو زه‌مه‌نه‌کان ده‌رژێنه یه‌کترییه‌وه.\n_ فه‌رموو، ئه‌مرێ خزمه‌تێ…\nبیرم کرده‌وه که شتێک بڵێم. به‌ڵام چی بلێم. جارێکی دی، ویستی بمهێنێته دوو:\n_ چییه، مشوه‌ش دیاری…\nمشه‌وه‌ش بووم! نازانم، به‌ڵام له هه‌مان کاتیشدا بیرم له بیرکردنه‌وه‌ی ئه‌و ده‌کرده‌وه. ئێستا وا بیر ده‌کاته‌وه که له ماڵه‌وه له گه‌ڵ خێزانه‌که‌م کردوومه‌ته ناخۆشی و په‌نام هێناوه‌ته لای مه‌لا و پاشانیش ساردبوومه‌ته‌وه و ره‌نگه نه‌مه‌وێت هیچ شتێک بدرکێنم. یا ئه‌م کابرایه له ئاژاوه‌یه‌ک هه‌ڵهاتووه و خۆی داڵده‌داوه‌ته ئه‌م ژووره‌وه من.\nله راستی دا، ئه‌و راستی ده‌کرد، چونکه مزگه‌وت و له‌م ئانوساته چی ده‌گه‌یه‌نێت. که‌سی تێدا نییه له مه‌لایه‌ک و مێرمنداڵیک له عه‌قڵ تۆراو. منێکیش وا ده‌بمه لوغز بۆ مامۆستا.\nهه‌ڵسامه سه‌ر پیی و به بێ ئه‌وه‌ی پیتێک له زارمه‌وه ده‌ربێت، جارێکی دی هه‌ر به ده‌ست خوداحافیزیم لێکرد و ئه‌وێم جێهێشت. به‌ڵام ئاره‌زوویه‌کم له دوای خۆم جێهێشت. له‌و ئاره‌زووانه که حه‌ز ده‌که‌ن که په‌ی به‌رنه نیو ناخه‌کانه‌وه. ئه‌و ناخه قووڵ و په‌نهان و تاریکانه‌ی که هیچ کتێبێک ناتوانێت تۆماریان بکات، هیچ قه‌ڵه‌مێک ناتوانێت بیانهێنێته زمان یا جڵه‌ویان بکات.\nئاره‌زوویه‌ک که نوقم بووه نێو بێده‌نگییه‌کی ئه‌به‌دی و تا دونیا ماوه له فه‌زا بێده‌نگه‌کان ده‌مینێته‌وه…شته‌کانیش له شیکله‌کاندا گۆڕاناکارییان به‌سه‌ردا دێت و تێنه‌گه‌یشتنێکی سه‌رمه‌دی له نیوان من و مێرمنداڵ و مه‌لای مزگه‌وتی پاسوانزاده بۆ هه‌تا هه‌تا ده‌مه‌یێ.\nPrevious ده‌نگه‌كان و نه‌هێشتنی كۆمێنت نووسین …. زانا سامان\nNext تێگه‌یشتنمان له ئه‌پستمۆلۆژیای سیاسی


وەزارەتی دەرەوەی ئەمریکا رایگەیاند کە ئیدارەی جۆ بایدن پاڵپشتی لە ھیچ ئاساییکردنەوەیەک ناکات لەگەڵ رژێمی بەشار ئەسەد.\nئەم لێدوانەی وەزارەتی دەرەوەی ئەمریکا دوای ئەوە دێت کە دوێنێ سێشەممە وەزیری دەرەوەی ئیمارات، عەبدوڵڵا بن زاید بۆ یەکەمجار لە دوای ساڵی 2011وە سەردانی دیمەشقی کرد و لە میانیدا لەگەڵ رژێمی بەشار ئەسەد کۆبوویەوە.\nنێد پرایس، گوتەبێژی وەزارەتی دەرەوەی ئەمریکا، لە کۆنگرەیەکی رۆژنامەوانییدا گوتی: "داوا لە وڵاتان دەکەین بەو کردە وەحشیگەرانەدا بچنەوە کە رژێمی بەشار ئەسەد ئەنجامیداون".\nنێد پرایس گوتیشی: "بەھۆی ئەو کردە وەحشیگەرانەی کە دژبە گەلەکەی ئەنجامیداوە، پەیوەندییەکانمان لەگەڵ رژێمی ئەسەد ئاسایی ناکەینەوە".\nگوتەبێژی وەزارەتی دەرەوەی ئەمریکا، نێد پرایس جەختیشی کردەوە کە واشنتۆن پاڵپشتی لە ھیچ ھەوڵێک ناکات کە پاڵپشتی لە رژێمی بەشار ئەسەد بکات و راشیگەیاند کە ئیدارەی جۆ بایدن پاڵپشتی لە ھیچ ئاساییکردنەوەیەک ناکات لەگەڵ رژێمی بەشار ئەسەد.\nروونیشی کردەوە کە ئەمریکا جەخت لەسەر ژمارەیەک ئامانج لە سووریا دەکاتەوە لەوانە فراوانکردنی گەیاندنی یارمەتییە مرۆییەکان و بەردەوامیدان بە ھەوڵەکان لە شەڕی دژبە رێکخراوی تیرۆریستیی داعش، ھەروەھا سزادانی رژێمی بەشار ئەسەد و پارێزگاریکردن لە ئاگربەست


شەڕی سوپایی، دیمۆگرافی، ئیتنیكی و دەوڵەت بەرانبەر ویستی بە دەوڵەتبوون - پەرەگراف\nشەڕی سوپایی، دیمۆگرافی، ئیتنیكی و دەوڵەت بەرانبەر ویستی بە دەوڵەتبوون\nئەو پەنابەرانەی لەسەرەتای ئاڵۆزییەكانی سووریاوە ڕوویان لە توركیا كردووە، وەك شمشێری دوو سەر وان بەدەست توركیاوە.\nبەرانبەر ئەوروپا هەڕەشەی "كردنەوەی سنوورەكان" و لە دژی كوردیش وەك هێزێكی مرۆیی و دانیشتوانێكی ئامادە بۆ گۆڕینی دیمۆگرافیای ڕۆژئاوای كوردستان بەكاریان دەهێنێت. ئەردۆغان (ڕۆژی پێنجشەممە ١٠/١٠/٢٠١٩) لە وتارەكەیدا بەهەردوو دیوەكەیدا ئەم شمشێرە دوو سەرەی ڕاوەشاند.\nتوركیا لە هاتنە نێو سووریا و ڕۆڵگێڕانی لە پشێویی ئەو وڵاتەدا دوانەكەوتووە. هەر لە دوای دەستپێكی سەرهەڵدانی سووریا، بەتایبەت لە دەمی وەرچەرخانی خۆپیشاندانەكان بۆ شۆڕشی چەكداری و دروستبوونی گرووپە چەكدارییەكان، توركیا نەخشەی خۆی كێشاوە. هاوكاریكردنی بەرەی نووسرە. دواتر داعش و لەگەڵ داعشیش ئۆپۆزیسیۆنی سیاسیی سووریا و سوپای ئازادی سووریا(سوپای میللی سووریا).\nئەوەی دواكەوتووە ئەمریكایە. ئەمریكا لە كشانەوە دوانەكەوتووە. لە هاتنە ناوەوە دواكەوتووە. كە ئێستاش دەكشێتەوە باجی ئەو دواكەوتنەی دەدات. توركیا بە سوپا و هێزی سیاسیی و گرووپی تووندڕەو ئامادەیی هەبووە.\nلە دوای شەڕی یەكەمی جیهانییەوە، بە دروستی لەدوای بەستنی پەیماننامەی ئەنكەرەی نێوان توركیا و فەڕەنسا لە ساڵی ١٩٢٣ هەر پەیماننامەیەك لەمەڕ ئەم ناوچەیە لەسەر ئاستی زلهێزەكانی دونیا مۆر كرابێت ڕەچاوی توركیا كراوەو لە بەرژەوەندی ئەو وڵاتە شكاوەتەوە. كاتێكیش لە سەروبەندی شەڕی داعش پەیمانی سایكس-پیكۆ كۆتایی پێدێت و ئێمە دڵخۆش دەبین كە لەژێر جەبری ئەو پەیمانە دەرچووین، ئێستا تێدەگەین ئەوە ئێمە نین كە دەبوو هیوادار بین، بەڵكو توركیایە. چونكە ئەوەی ئێستا بە شمشێرە دووسەرەكەی(دۆسیەی پەنابەران)، دووەم بەهێزترین سوپای ناتۆ لەگەڵ چەكدارانی سوپای میللی سووریا و پاشماوەی چەتەكانی داعش دەیكات نەك هەر گۆڕینی دیمۆگرافیایە، بەڵكو قۆستنەوەی كۆتاییهاتنی پەیماننامەی سایكس-پیكۆ-شە كە لە دوای جێبەجێكردنی تەواوەتی پلانی ئەم ئۆپەراسیۆنەی ئەو خاكەی داگیری دەكات بۆخۆی دایدەبڕێت. هەر لە سەرەتای دەیەی بیستەكانی سەدەی ڕابردووەوە بە چەندین قۆناغ بە دابڕینی شارەكانی(سەرخەتێ و بنخەتێ) هەر دەیەیەك بە جۆرێك هەوڵی گۆڕینی دیمۆگرافیای ناوچەكەی داوە، تازەترینیان ئێستا ئێمە شایەتین و لە ڕێگەی پەنابەران و دروستكردنی كەمەرێكی عەرەبی هەوڵ دەدات تەنگ بە كورد هەڵبچنێت.\nئەم دابڕینە تەنیا ڕووبەری توركیا زیاد ناكات، هەر كارناكاتەسەر ئەوەی "مەترسی لە سنوورەكانی خۆی دووربخاتەوە" وەك چۆن ئەردۆغان سێ ساڵە بەردەوام وەك بیانوویەك بۆ لێدانی كورد دەیڵێتەوە. بەڵكو لە ناوخۆی توركیاش كاری زۆری بەم مانۆڕ و لەشكركێشی و "ناردنی سوپای موحەمەدییە" هەیە. توركیای سەردەمی ئەردۆغان بەتایبەتی بەردەوام وابووە، لەماوەی حكومڕانی پارتی داد و گەشەپێدان(ئاكەپە) هەرجارێك ویستبێتی لەناوخۆ قازانجی زیاتر بكات و پێگەی خۆی و حیزبەكەی بەهێزتر بكات، پەلاماری دەرەوەی داوە، باشترین نموونەش، سووریای دوای ٢٠١١ـە تاوەكو ئێستا. هەر كاتێكیش ویستبێتی لە دەرەوە ژێربەژێر كارێك بكات لە ناوخۆی وڵاتەكەیدا ئۆپەراسیۆنی كردووە و خۆی سەرقاڵ كردوە بە هەناوی خۆیەوە، باشترین نموونەش بۆ ئەمە ئۆپەراسیۆنەكانی ١٧ كانوونی یەكەمی ٢٠١٣ بوون، كە هەموو دونیا وایدەزانی توركیا خەریكی ئۆپەراسیۆنی دژە گەندەڵی و سكانداڵی ناوخۆیەتی، تا لەپڕ و لە بەهاری داهاتوودا(٢٠١٤) داعش بە هێزێكی زۆرەوە ئامادە و تەیار دەكات.\nلەماوەی سەد ساڵی ڕابردوودا، كە دەكرێ بە سەدەی "خەبات لەپێناو دۆزی ڕەوا" بۆ كورد ناوزەدی بكەین كورد ڕێگە نەما نەیگرێتەبەر، شەڕی چەكداری، "شۆڕش"، ڕێككەوتن، ئاگربەست، ئەگەرچی زۆریش لاواز بووە هێزی ڕەوەندو لۆبی، دیپلۆماسیەت، هێزی وزە، شەڕكردنی لەباتی و بوونە باسك و قۆڵی زلهێزەكان، بەڵام هیچكامیان دادی كوردی نەداوە. بۆچی؟ چونكە لە دێرزەمانەوە عەشیرەتگەری و لە سەردەمی نوێشدا حیزبایەتی گەورەتر و لەپێشینەتر بوونە لە دۆزی ڕەوای كورد.\nسەرانی كورد دەتوانن باشترین لۆبی بۆ حیزبەكەی خۆیان بكەن، نوێنەرایەتیان لە وڵاتان هەبێت و بەهێزتر و چالاكانەتر كار بۆ ناساندن و ماكیاژكردنی ڕووی حیزبەكەیان بكەن. بەڵام هەنگاوێك بە ئاڕاستەی یەك هەڵنەهێنن. لە كاتێكدا سەدەیەك خەبات لە ڕێگەی جیاوازەوە دادی ئێمەی نەداوە، هەمیشە زلهێزەكان وەك كیسەی بەر پشتێن ئێمەیان فڕێداوەتەوە بەرپێی وڵاتانی سەردەستی ناوچەكە، وەك كوتەیەك گۆشت بۆ كەڵبەكانیان.\nتوركیا ئەم پارووەیشی هەروا نەخواردوە، بەر لەوەی بمانخوا نمایشێكی دووسەرەی پێ كردووین ئەنجا گازی لێ گرتووین. لە سەردەمی عوسمانییەكان كردووینی بە قەڵغان بۆ بەرگرتن لە سەفەوییەكان هاوكات كۆمەڵكوژیشی كردووین. لەسەردەمی ئەتاتورك ویلایەتی بە ناوی كوردستان پێداوین و دیسان كۆمەڵكوژی كردووین و لەسەردەمی ئەردۆغانیش پڕۆسەی ئاشتی و مژدانەی خوێندن بە زمانی دایك‌و كرانەوە و چارەسەریمان پێ دەدات و نەوت دەبات، هاوكات خەونی سەدەیەكمان بە داگیركردنی ڕۆژئاوای كوردستان و خەساندنی باشوور و باكووری كوردستان لەگۆڕ دەنێت.\nلەو ساویلكەییە دەربچین باشە، كە پێمانوابێت ئەمریكا لەنێوان ئێمە و توركیا ئێمە، ئەوروپا لەنێوان ویستی سەربەخۆبوون و نووسانی هەمیشەیی بە عێراقی عەرەبییەوە سەربەخۆییمان، ڕووسیا لەنێوان شا و مەهاباددا كۆمار‌و قوم لەنێوان ئێمەو شیعە ئێمە هەڵبژێرێت. با پێمان وا نەبێت لە ماوەی ئەو سەدەیەدا كە بە سەدەی "خەبات لەپێناو دۆزی ڕەوا" ناوزەدمان كرد توانیومانە سوارچاكێك دروست بكەین. ڕاستە خوێنی زۆرمان ڕشت، شۆڕشمان پەرپاكردوون. سەركردەی زۆرمان كردنە قوربانی، بەڵام كە نەمانتوانیبێ گەلێك لەپێناو دۆزێك یەكخەین و هاودەنگ و هاودەست و هاوهەڵوێستی بكەین، كەواتە نەمانتوانیوە سوارچاكێك دروست بكەین.\nدەلاقەیەك نەماوە؟ ماوە... كوشتنی خۆشباوەڕییەكی درۆزنانە و ساویلكانە و بێ هیواییەكی تەواوەتی لە گوتاری داهاتووی هەڵگرانی دۆزی ڕەوای كورد ڕەنگبداتەوە بەرانبەر جیهان و دەوڵەتانی ناوچەكە. پێموانییە هێندەی ئەو سەدەیەی بە هاوخەباتی و برایەتی و دیپلۆماسییەتەوە ماندووبووین، هێندە بە پشت بەستن بە خۆمان‌و بە یەكڕیزییەوە ماندوو ببین. ئەگەر ئیرادەیەكی ڕاستگۆیانە و كوردانە هەبێت یەكدەنگی نەتەوەیی لەسەر ئاستی هەرچوارپارچەی كوردستان ئاسانترە لە ڕازیكردنی ئەمریكا و ئەوروپا تا پاڵپشتیمان بكەن. لە جیاتی لۆبی لە وڵاتان بكەین بۆ دروستكردنی كۆدەنگی جیهانی لەمەڕ پرسی نەتەوەییمان، دەتوانین خۆمان كۆدەنگ بین لەسەر ئەو پرسە، كە خەمی هاوبەش و بڕك و ژانی هەموومانە.


چەند ناوچەی گەشتیاری سەرنجڕاکێش لە ئیسفەهان و گیلان - جام کوردی\nچەند ناوچەی گەشتیاری سەرنجڕاکێش لە ئیسفەهان و گیلان\n13 کانونی یەکەم 2015\nمزگەوتی شێخ لوتفوڵڵا\nمزگەوتی شیخ لوتفوڵڵا لە شاکارە میعماری و کاشیکارییەکانی سەدەی یانزەهەمە و بەبڕیار و فەرمانی شاعەباسی یەکەم لە ماوەی 18ساڵ دا درووست کراوە. سەردەرە موعەڕەق کارییەکەی ئەم مزگەوتە تا کۆتایی ساڵی 1011ی خایاندووە و کۆتایی هاتن بە بیناکردنی کۆی مزگەوتەکە و نیگارکاریی و زەخرەفەکانی لە ساڵی 1028 ی کۆچی ـ مانگی هاتۆتە ئەنجام.\nکەتیبەی سەردەرەکە بە خەتی سۆلس و بەهونەرمەندیی عەلیڕەزا عەباسی دز لە ساڵی 1012ی کۆچی ـ مانگی ئەنجام دراوە و ئەندازیار و میعماری بینای مزگەوتەکە، مۆمۆستا موحەمەد رەزا ئیسفەهانی بووگە کە نێوەکەی لە ناو میحرابی مزگەوتەکە لە سەر دوو لاپەڕەی سوفاڵی تۆمار کراوە.\nشێخ لوتفوڵڵا لە زانایانی گەورەی شیعەیە و خەڵکی میسە کە لە دێهاتەکانی جەبەل عامیلی لوبنانی ئێستاکەیە، کە لەسەر داوەت و بانگهێشتی شا عەباس، ئیسفەهانی وەکوو شوێنی نیشتەجێ بووی خۆی هەڵبژاردووە.\nبە مەبەستی رێزلێنان لە شێخ ئەم مزگەوتە تەرخان درا بۆ وانەگوتنەوە و نوێژخوێندنی شێخ و ناونانی مزگەوتەکەش هەر بە پێی ئەمە بووە. شێخ لوتفوڵڵا شەش ساڵ بەر لە مەرگی شا عەباس کۆچی دوایی کرد. ئەم مزگەوتە گۆمەزێکی هەیە کە لە ناوەوە و لە دەرەوە بە کاشیکاریگەلی جوان نیگار کراوە و خەمڵێندراوە. ئەم گۆمەزە لەسەر چەندەها تاقی لێوارەداری بەرز رۆنیشتووە و ئایەتە قورئانییەکانی لە سەر نووسراوە.\nلە سر گۆمەزەکە بازنەیەکی کون کونین و فرەدرز هەیە کە بە زەخرەفە و نیگارە ئاسنییەکان خەمڵێندراوە و بۆ رووناکایی و خاوێن کردنەوە و گۆڕینەوەی هەوا دابین کراوە.\nئەم گۆمەزە بە نیگارە ئیسلیمییە زۆر جوان و ناسکەکان خەمڵێندراوە کە لە رووی دەرەوەی بە نیگاری ئەستێرەیەکی هەشت گۆشەی درووست کراو لە کاشییە موعەڕەقە رەنگاوڕەنگەکان کۆتایی پێ دێت.\nترۆپکەکەشی بە کڵاقووجەیەک دەگیرسێتەوە کە بە کورەگەلێکی رێک و پێک رازاوەتەوە، میحرابەکەشی لە تاقێکی لێوارەدار پێک هاتووە کە لەسەرەوەی نیگارگەلی ئیسلیمی زۆر ناسک و جوان هەڵکەندراوە.\nئەم تاقە لێوارەدارە لە ناوەوە هەڵگری موقەڕنەسگەلی سەدەفی شێوەیە کە لە کۆتایی دا بە نیگارگەلێکی گیایی جوان رازراوەتەوە. ئەم مزگەوتە لە رووی جوانکاریی نیگار و ئیسلیمییە دەکارکراوەکان تێیدا، بینایەکی تاقانە و بێ وێنەیە.\nلەساڵی1307 بەگوێرە و بە پێڕەوی لە گەڵاڵە سەرەکی و کاشییە دەکارکراوەکان هەوڵدرا سەردەر و گۆمەزەکە نۆژەن و چاک بکرێتەوە. کەتیبە نومای دەرەوەی مزگەوتەکە بۆمان باس دەکات کە لە ساڵی 1315 دا چاکسازیگەل و نۆژەنکردنەوەگەلێک لە لایەن دایەرەی کەونینەناسییەوە بۆ مزگەوتەکە کراوە.\nلەبەردەم مزگەوتەکە حەوزێکی هەشت گۆشەی جوان هەڵکەوتبوو کە لە نێوان ساڵەکانی 1316 تاکوو لایانبردووە. لەم سەردەمە دا مەتریاڵی کەفی گۆمەزخانەکە لە جنسی گەچ بووە و پەنجەرە چێوییەکانی دەکار کراو تێیدا رووناکیی ژێرزەمینەکەیان لە ئەستۆ دا بووە.\nمیحرابی مزگەوتی شێخ لوتفوڵڵا لە شاکارە بێ وێنەکانی هونەری میعمارییە و هەروەها لە جوانترین میحرابگەلێکە کە بتوانرێت لە باقی مزگەوتەکانیتری ئیسفەهان بەدی بکرێت.\nئەم میحرابە بە کاشی کاریگەلی موعەڕەق و موقەڕنەسگەلی زۆر دڵ بزوێن و سەرنج ڕاکێش رازاوەتەوە. لە ناو میحراب دا دوو دانە لەوح هەیە. لە نێزیکی میحراب دا کەتیبەگەلێک بە دەسکاریی عەلیڕەزا عەباسیی و خەتاتێکی دیکە بەناوی باقر، بەدی دەکرێت.\nلەم کتیبانە دا رەوایەتگەل و گێڕانەوەگەلێک لە پێغەمبەری گەورە و ئیمامی شەشەمی شیعەکان واتە ئیمام جەعفەری سادوق باس کراوە.\nشیعرگەلێکیش لەسەر کەتیبەگەلی گۆشەی خۆرهەڵاتی و خۆرئاوایی بەدی دەکرێت کە پێدەچێت شاعیر و هەڵبەستڤانەکەی شێخی بەهایی، عاریفی زانستمەند و شاعیری گەورەی سەردەمی سەفەوییەکان، هۆنیبێتەوە و گوتووبێتی.\nتاڤگەی شەیتان کێو\nتاڤگەی شەیتان کێوی لاهیجان لە دۆز(موقعیت) ی جوغرافیی E500105 N371215 لە پارێزگای گێلان هەڵکەوتووە. شەیتان کێو، کێوێکە لە رۆژهەڵاتی شاری لاهیجان و پارێزگای گێلانی ئێران. لەرابردوودا بەم کێوەیان دەگوت کێوی شانشین و رۆخانەیەک کە 200 مەتر پانایی و 70 مەتری درێژی بوو لە بەردەمیدا هەڵکەوتبوو کە بۆ زەخیرەکردنی ئاو بە مەبەستی ئەویاری و ئاودان کەڵکی لێ وەردەگیرا. ئەمڕۆکە رۆخانەکە کراوەتە زەریاچەیەکی دەسکرد کە تێێدا دوورگەیەک سەری هەڵداوە و عیمارەتێکی بچوک لەسەری خۆدەنوێنێت. لە ناو دڵی شەیتان کێو دا تاڤگەیەکی دەسکرد درووست کراوە کە ئاوەکەی هەر لەم زەریاچەیە کە بە ئەستێرکی لاهیجان ناوی دەرکردووە، دابین دەکرێت. لە بەشی سەرەوەی شەیتان کێو، فەزا و شوێنگەیەکی دڵ بزوێن هەیە کە بە "سەربانی سەوز" ناوی دەرکردووە. ئەم شوێن و پانتا سەوز و جوانە لەرێگەی گوزەرگە و رێبازێکەوە دەکشێتەوە بەرەو بناری کێوەکە. لە سەربانی سەوزەوە تاکوو بناری کێو هەزار پلەی کۆنکرێت یان سیمانی درووست کراوە کە یەکێک لەو رێگایانەیە بەرەو سەربانی سەوز دەمانبات. تاڤگەیەکی جوان و سەرنجڕاکێش لە هەیکەلی کێوەکەوە بەرەو بناری کێو خۆی دەکشێنێت. ئەم تاڤگە جوانە کە لە هەیکەلی کێوەکەوە بەرەو بنارەکەی خۆی دەکێشێت لە رێگەی پۆمپاژی ئاوی ئەستێرکەکەوە ئاوی بۆ دابین دەکرێت و حەوزۆکەگەلێک بۆ خاڵی بوونەوە و جووڵە و رۆشتنی ئاو درووست کراوە. لە تەنیشت ئەم تاڤگەیە رێگایەکی پلەکانەیی تا سەر ترۆپکی کێوەکە هەیە کە گەشتیاران پاش تێپەڕاندنی 750پلە کە لە تەنیشت تاڤگەکە و بناری کێوەکەوە دەست پێ دەکات و بەنێوان دارە سەرسەوز و ناسکەکان تێدەپەڕێت، دەگەنە ترۆپکی کێو و سەربانی سەوز.\nناوچەی سرووشتی حەنا عەلیشا\nئیسفەهان ناوچەگەلێکی گەشتیاری زۆری هەیە کە ئێمە لێرەدا ناوچەیەکی خۆش و دڵگرتان پێ دەناسێنین. ناوی ئەم شارە کە لە ناوی دارەکانەوە وەرگیراوە "وەنەک"ە، هەرچەندە شەقامگەل و کۆڵانگەلێکی زۆر لەم رۆژانەدا بە ناوی وەنەک لە ئێران دا هەیە، بەڵام وەنەک ناوی شارێکە لە شارستانی سومەیرۆمی ئیسفەهان کە مەودای ئەم شارە لە گەڵ ئیسفەهان نێزیکەی 190 کیلۆمەترە.\nکەش و هەوای وەنەک کوێستانییە و بۆ سەیران و گەشت و گوزار و سەفەر زۆر لەبارە. وەنەک شوێنگەلی گەشتیاری زۆری هەیە کە بریتیین لە: 1- ئیمامزادە زەیدبنی عەلی لە 17 کیلۆمەتری جادەی وەنەک بەرەو سیمیرۆم2- ئیمامزادە مەعسومە خاتوون لە دوو کیلۆمەتری خۆرئاوای شار 3- کانیاوی "ناسک وەنەک" و ناوچەی شەمس ئاباد 4- بەنداوی کەوانە 5- ناوچەگەلی سەرەنجڕاکێشی تر کە لەخۆگری ناوچەی کشت و کاڵییە.\nهەبوونی گژوگیا دارووییە تایبەتەکان لەم ناوچەیە بۆتە هۆی ئەوەی کە زۆرێک لە بنەماڵە گەشتیارەکان هەر بە بۆنەی ئەم گژوگیایانەش بێت، بۆ ئەم ناوچەیە سەفەر بکەن و لە سرووشت و ئەم گژوگیا داروویانە کەڵک وەربگرن. یەکێک لە گیا دارووییەکانی ئەم ناوچەیە گیای "ئاندەشت"ە کە بە هۆی ئەوەی کە ئەم گیایە لە کێوی "رەگە ئەسپی" دەڕوێت و باشکێن و بابڕە واتە لەهەمبەر "با" دا ناشکێتەوە، تامی ئەم گیا دارووییە تامێکی توند لە چەشنی پیازی هەیە و بۆتە و پەلەکانی وەکوو لیزەکە. هەروەها گی و رووەکگەلێکی تری داروویی وەکوو ئوشەنی تورکی کە بۆ چاکبوونەوەی ئیسحاڵ کەڵکی لێوەردەگیرێت، لەم ناوچەیە دا بەدی دەکرێت.\nئەو شوێنە گەشتیارییەی کە نەناسراو ماوەتەوە و ئێمە لێرەدا بۆ ئێوەی پێناسە دەکەین، هەر لە شارستانی سیمەیرۆم، شاری وەنەک دایە، ئەویش ناوچەی سرووشتی حەنا عەلیشایە.\nئەم ناوچەیە کە سرووشتێکی سەیر و سەرنجڕاکێش و چاوبزوێنی هەیە بۆ ئەم گەشتیارانەی کە شاخەوانیش دەکەن گونجاوە، ئەم ناوچەیە لە زاری ناوچەیی خەڵکی دەڤەرەکە دا بە حەنالیچە ناودار بووە.\nئەدرێسی ئەم ناوچە گەشتیارییە: مەسیری یانزە کیلۆمەتری لە شاری سیمەیرۆم بەو لاوە کە دەگاتە دەشت و گوڵ، کە بۆ گەشت و سەیران لەم ناوچەیە دا ناوبانگی دەرکردووە.\nژێدەر: ئاریا زەمین\nئامادەکردن و وەرگێڕان: عادڵ قادری


🏰 پەرتاتۆس شوێنەکان\n📅 کاتی تۆمارکردن Oct 26 2018 10:48AM\nگوندێکی سەربە شارۆچکەی تاوسکەری پارێزگای ئەرزەڕومی [ زۆرتر... 👁] ✖ ✖ ✖ 0 0 ✔ 64% ✍ س.ئـ. 26-10-2018 10:48:11\n🏰 تاتۆس شوێنەکان\n📅 کاتی تۆمارکردن Oct 26 2018 3:21PM\nتاتۆس شارۆچکەیەکی سەربە پاڕێزگای ئەرزەڕومی باکووری [ زۆرتر... 👁] ✖ ✖ 0 56 ✔ 92% ✍ س.ئـ. 26-10-2018 15:21:22\n📕 توێژینەوەیەکی لۆجیکی فەلسەفەیی؛ تراکتاتۆس پەڕتووکخانە\n📅 کاتی تۆمارکردن May 18 2019 1:04AM\nلۆدڤیگ فتگنشتاین وەرگێرانی: دکتۆر حەمید عەزیز [ زۆرتر... 👁] ✖ ✖ 0 0 ✔ 99% ✍ ز.س. 18-5-2019 1:04:23\n🏰 خاتوونان (تاتۆس) شوێنەکان\nگوندێکی سەربە شارۆچکەی تاتۆسی پارێزگای ئەرزەڕومی ب [ زۆرتر... 👁] ✖ ✖ ✖ 0 0 ✔ 64% ✍ س.ئـ. 26-10-2018 15:38:48\n🏰 درنەگۆل (تاتۆس) شوێنەکان\nگوندێکی سەربە شارۆچکەی تاتۆسی پارێزگای ئەرزەڕومی ب [ زۆرتر... 👁] ✖ ✖ ✖ 0 0 ✔ 64% ✍ س.ئـ. 26-10-2018 15:38:44\n🏰 شەمی (تاتۆس) شوێنەکان\n🏰 شەکان (تاتۆس) شوێنەکان\n🏰 قرکان (تاتۆس) شوێنەکان\n🏰 قەرەپنار (تاتۆس) شوێنەکان\nگوندێکی سەربە شارۆچکەی تاتۆسی پارێزگای ئەرزەڕومی ب [ زۆرتر... 👁] ✖ ✖ ✖ 0 0 ✔ 64% ✍ س.ئـ. 26-10-2018 15:38:46\n🏰 قەرەتاش (تاتۆس) شوێنەکان


خزمەت وەک ڕزگاریخوازێک – بزاڤی خزمەت\nخزمەت وەک ڕزگاریخوازێک\nوەسفەکانی مامۆستا فەتحوڵڵا گولەن کاریگەرییەکی تەواوی لەسەر من هەبوو، وە هەندێ لە تایبەتمەندیە دیارەکانی وەک عیلم، عیرفان، حیکمەت، عیبادەت، دوعا، ئیخڵاس، ئەخلاق، تەقوا، هێزی نمونەبوون و ژیانی بە من بەخشی .\nلە خێزانێکی موسوڵمان هاتمە دونیاوە، دایک و باوکم مامۆستا سەعید نورسییان ناسیوە و خۆشیان ویستووە، کەسانێک بوون کەوا پەیامەکانی نووریان دەخوێندەوە و نوێژیان دەکرد. ناوی منیان لە یەکێک لە ناوە گەورەکانی خواوە ناو ناوە.\nلە دواناوەندی خوێندنی ئیسلامی و لە زانکۆی زانستە ئیسلامییەکان خوێندومە. لە تەمەنێکی منداڵییەوە دەڕۆشتم بۆ وانەی پەیامەکانی نوور. چەندین جار پەیامەکانی نوورم خوێندۆتەوە، هەوڵمدا لێی تێبگەم و وە ئەوەندەی لە توانامدا بوو لە خزمەتی ئەم دینەدا هەوڵم دا.\nخەمێکم هەبوو کە هەر لەسەرەتای قۆناغی دواناوەندییەوە هەتا زانکۆش بەردەوام بوو. بەڵێ کەسێک بووم کە هەر لە منداڵییەوە لە دەرسی دینیدا بووم و زانای گەورەی سەردەمم دەناسی و پەیامەکانی نوورم دەخوێندەوە. بەڵام وەک بڵێنی نەک هەندێک بەڵکوو زۆر شت هەن کە بوونیان نییە و وە کەمن دڵم تەنگ دەبوو، بێتاقەت دەبووم، نەمدەتوانی عیشق و شەوقی ناو ناخم بدۆزمەوە، نەمدەتوانی وەڵامی هەندێ پرسیاری ناو ناخم بدەمەوە.\nخزمەت بوو بە دەرمانی دەردەکانم\nلە کاتێکدا لە ساڵی 1970وە دەستم کرد بە لێکۆڵینەوە و خوێندنەوە و گوێگرتن ،بۆم دەرکەوت کەوا دەرمانی دەردەکانم و چارەسەری کێشەکانم مامۆستا فەتحولڵا گولەن و خزمەت بوون.\nبەڵام نەفس و هەستەکانم بەربەستبون لەکاتێکدا لەناو خزمەتدا بووم، بەردەوام لە کێبڕکێدا بووم لەگەڵ هەندێ نەخۆشی وەک ڕقەبەرایەتی و، ویستی خۆبەگەورە زانین، خۆپەرستی و بەخیلی بۆ ئەوەی بیگۆڕم بۆ ئیخڵاس و هەق. بۆ ئەوەی ئەمە بکەم پێویست نەبوو کە واز لە مامۆستا سەعید نورسی و نوسینەکانی و قوتابیەکانی بهێنم. بەڵکو زیاتر باوەشم پێدا کردووە، زیاتر خۆشم ویست و لێی تێگەشتم. من تەنها ناتەواویەکانم تەواو دەکرد، کێشەکانم چارەسەر دەکرد، بەشەوقێکی زیاترەوە باوەشم کرد بە خزمەتتدا.\nبۆ ئەوەی ئەم بابەتە درێژە کورت بکەمەوە، وەک تاکێک لەناو خزمەتدا کە بەشێوەیەکی زۆر خێرا بڵاوەی کرد لە سەرتاسەری دونیادا، باسی کاریگەری خزمەت دەکەم لە ژیانی خۆمدا:\nسەرەتا مامۆستا فەتحوڵڵا کاریگەری زۆری هەبوو لەسەرم، هەندێ تایبەتمەندی هەبوو کەوا سەروو ئەو زانایانەبوو کە تا ئێستا من ناسیومن و خۆشم ویستوون. هەندێ تایبەتمەندی دیاری مامۆستا فەتحوڵڵا وەک عیلم، عیرفان، حیکمەت، عیبادەت،دوعا، ئیخڵاس، ئەخلاق، تەقوا، هێزی نمونەبوون و ژیانی بە من بەخشی.\nفێری هاوسەنگیکردنی زانست و بەڕەفتارکردنی زانست بووم، زانیاریەکان لە زمانەوە کاریگەری هەبوو لەسەر دڵ. لەناو هاوڕێیانی خزمەتدا فێری ئەوە بووم کەوا ئامانجی بەرزت هەبێت و بەردەوام هەوڵی بۆ بدەیت و ، فیداکاری و وە بە شەوق و خۆشەویستییەوە خزمەت کردن و چەندین شتی تر کە وای لە من کرد منیش هەوڵی بۆ بدەم.\nخۆشەویستی مامۆستا فەتحوڵڵا گولەن بۆ پێغەمبەر و سەحابەکان بە شێوەیەک کاری تێکردم، وەک بڵێی لە عەسری سەعادەتدا دەژین، هەست و هەیەجانێکی وامان بۆ درووست ببوو وەک بڵێی ئەوان وەک تاکێک لەناو ماڵەکانماندا دەژین، گوێم لە فەرموودەکانی پێغەمبەر د.خ ئەگرت کە باسی گریانی دەکرد لە پێناوی خوای گەورەدا، بەڵام دڵۆپێ فرمێسک لە چاوانم نەدەهات، کاتێک ئەوم ناسی فێربووم کە لە کاتێکدا گوێ لە وتار دەگرم و نوێژ دەکەم و دوعا دەکەم بگریم.\nخزمەتی ناوخۆی وڵات ببووە دەزگایەک لە بواری پەروەردە (ناوەندی پەروەردەیی، بەشەناوخۆیی، دواناوەندی، زانکۆ) بڵاوکراوە ( رۆژنامە، گۆڤار، رادیۆ، تەلەفیزۆن)، دونیای کار (پیشەسازی، بازرگانی، کشتوکاڵ)، مرۆڤ بەبێ ویستی خۆی بە بینینی ئەمانە دەڵێت کەوا من چیم لەدەست دێت.\nئەی خوایە ئەمە چ هەستێکی جوانبوو بۆ خزمەت، هیچ تاکێکی کۆمەڵگە پشت گوێ نەدەخرا. منداڵەکان ، گەنجەکان، خانمەکان، پیرەکان، دامەزراوەی تایبەت بە خاوەن پیشەکان، وەقفەکان و ڕێکخراوەکان. لە وڵاتەکەدا پردی برایەتی و ئاشتی بنیات دەنرێت.\nگەر نهێنی برایەتی پێشنەکەوێت…\nلە مێشکمدا پرسیارێک هەبوو کە ساڵانێک بوو وەڵامەکەیم دەست نەدەکەوت، چۆن دەکرێت گەنجێکی ناو خزمەت بە زانیارییەکی کەم، بتوانێت لە کەسێکی تر و گروپێکی تر زیاتر خزمەت بکات؟ وەڵامەکەیم لە قسەکانی یەکەم قوتابی مامۆستا سەعید نورسی بەناوی خوڵوسی یەحیا دەست کەوت کە دەڵێت:\n“من شتێک بە ئێوە بڵێم؟ نهێنییەکتان پێبدەم؟ گەر لەناو ناخی قوتابیەکانی خزمەتدا هەستی برایەتی زیاد نەکات، ئەوا کارامەییش زیاد ناکات. لەبەرئەوەی برایەتی ، وەک ڕوحی پەیامەکی نوورە. برایەتی، مانای ڕاستەقینەی داواکەیە. گەر رۆحی برایەتی تێک شکا، ئەوا کەشی رۆحی پەیامەکانی نووریش نامێنێت. قوتابی پەیامەکانی نوور، پەیامەکان دەخوێنێتەوە، زانیاری زیاتر دەبێت، بەڵام کارامەیی و ڕاستڕەوی و ئیخڵاسی زیاد ناکات”\nکەواتە هەستی برایەتی و خۆبەدەستەوەدان و نهێنی پەرستشی ناو برایانی ناو خزمەت هەقی تەواوەتییە کە دەیدەن بە ئەرکەکەیان.\nخزمەت دەرفەتێکی باشی بەمن بەخشی بۆ ئەوەی خەمەکانم بخەمە ڕوو. دەرفەت و کۆمەڵەیەک کەوا نوسینیەکانیان دەخوێندمەوە و کەسانێکی بەئەدەب و ئاست بەرز کەوا گوێیان دەگرت و سەیری بەرنامەکانیان دەکردم. لە ساڵی ٢٠١٤ەوە دەستم کرد بە پێشکەشکردنی بەرنامە بۆ برایانی خزمەتم، بەتایبەت لەم ساڵانەی کۆتاییدا بە ڕێژەیەکی زۆر بەرنامەی تەلەفیزیۆن و رادیۆ و کۆنفرانسم پێشکەش کردووە. خزمەتێکمان پێشکەشکرد کەوا ئینشاڵڵا بتوانین لە باخچەکانی بەهەشتدا سەیری بکەین و وە هەتا تەمەنێک لەبیری نەکەین. لە هەمووی گرنگتر خزمەت من و خێزانەکەمی کرد بە (کۆچبەر). ڕەنگە لە رووی دونیایی و مادییەوە زۆرمان لێڕۆشتبێت، بەڵام ئەمانە هیچ گرنگییەکیان نییە. کاتێک لە رۆژی ٤ی ئازاری ساڵی ٢٠١٦دا دەست گیرا بەسەر رۆژنامەی زەماندا، ئەو رۆژە وتەیەکم پێشکەشی برایان کرد کە هاتبوون بۆ پشتیوانی، لە شوێنێکدا وتم:” لەجێی ئەوەی بە یەکێک لە هەزار ستەم ڕازی ببین، ئامادەین چەندین قات زیاتر ئەو ستەمانە بچێژین کە چەشتوومانە.” بەڵام رۆژنامەی زەمان ئەوەی دەرخست کە من کەمم وتووە، کەواتە لەجێی ڕازیبوون بە یەکێک لەو ملیۆن زوڵم و ستەمەی کە دەکرێت، زەمان ئەوە دەهێنێت کەوا ئەگەر بە چەندین ملیۆن قاتی رازی ببین، دەیهێنێت.\nئومێدمان وایە کەوا ڕۆژێک دێت، کەوا خوای گەورە هەموو ئەو دەزگایانەی کە دەستیان بەسەردا گیراوە و هەموو ئەو خزمەتانەی کە ڕێگری لێدەکرێن بە دە قات و رەنگە بە سەدان قات هەقمان بۆ بکاتەوە .\nهەواڵەکانی ئەمڕۆ 2018.7.30\nئەو دایکەی لەگەڵ ساواکەیدا زیندانی کرا، کۆتا جار ئازاد کرا


جیهان ده‌ستبه‌ردارى كورد ده‌بێت\nبۆچوون / بیروڕا :: 31/10/2017\nله ماوه‌ى كه‌متر له مانگێكدا، دوو كه‌س له دیارترین هاوڕێ كورده‌كانم له‌ده‌ستدا. مه‌رگ مام جه‌لال تاڵه‌بانى-ى ون كرد و وازهێنانیش مه‌سعود بارزانى-ى برامى له سه‌ركردایه‌تى كورد و دۆزه ره‌واكه‌یان.. سه‌ربه‌خۆیى، دوورخسته‌وه.\nسێ ملیۆن كورد پشتگیرییان له ریفراندۆمى سه‌ربه‌خۆیى كرد، یان زۆرینه‌ى یه‌كلاكه‌ره‌وه له كورده‌كانى باكورى عێراق، به‌ڵام ویلایه‌ته یه‌كگرتووه‌كان پشتى به‌ردان له‌كاتێكدا ئه‌وان له جه‌نگى دژى ناوبراو به ده‌وڵه‌تى ئیسلامى هاوپه‌یمانى بوون و جیهانیش لێى بێده‌نگ بوو، ئه‌مه له‌كاتێكدا توركیا و ئێران به‌توندى له دژى سه‌ربه‌خۆیى كورده‌كانى عێراق وه‌ستانه‌وه له‌ترسى ئه‌وه‌ى كه نه‌وه‌ك كورده‌كانى هه‌ردوو وڵاته‌كه تووشى (مۆرانه)ى سه‌ربه‌خۆیى ببن.\nمن وه‌ك هاووڵاتییه‌كى عه‌ره‌بیى یه‌كێتیخواز ده‌ڵێم كورده‌كان مافى ده‌وڵه‌تى سه‌ربه‌خۆیان هه‌یه كه هه‌موو كورده‌كانى ناو توركیا و سوریا و عێراق و ئێران له‌خۆبگرێت. ئه‌وان نه‌وه دواى نه‌وه چه‌وسێنراونه‌ته‌وه، سه‌دام حسێن و قه‌سابخانه‌كه‌ى هه‌ڵه‌بجه-مان له بیرناچێت، به‌تایبه‌ت كه هه‌ر خودى ئه‌و سه‌دامه خۆى رێككه‌وتنى له‌گه‌ڵ مسته‌فا بارزانى، باوكى مه‌سعود، كردووه و پێكه‌وه وێنه‌یان له كۆبوونه‌وه‌كان و دانیشته‌كاندا هه‌یه.\nمه‌سعود بارزانى له وته‌ى ده‌ستله‌كاركێشانه‌وه‌كه‌یدا سكاڵاى ئه‌وه‌ى كرد كه نه‌یارێكى سیاسیى له‌گه‌ڵ حكومه‌تى به‌غدا، پیلانیان له دژى گێڕاوه. له‌م هه‌فتانه‌ى دواییشدا شتێكى له‌م جۆره‌م بیستووه. هێزه عێراقیه‌كان چوونه كه‌ركوك-ه‌وه و كێڵگه‌كانى نه‌وت و شارۆچكه و گونده‌كانیان به‌بێ هیچ به‌رگرییكردنێك گێڕایه‌وه، ئه‌مه‌یش به ره‌زامه‌ندیى لایه‌نێكى كوردى له نه‌یارانى سه‌رۆكى هه‌رێمى كوردستان بووه. وته‌كه وایه كه سبه‌ینێ چوارشه‌ممه، مه‌سعود بارزانى وازدێنێت له سه‌ركردایه‌تیكردنى هه‌رێمه‌كه، ئه‌مه له‌كاتێكدا كه پێشتر یه‌كى تشرینى دووه‌م وه‌ك واده‌ى ئه‌نجامدانى هه‌ڵبژاردنى سه‌رۆكایه‌تى و په‌رله‌مان له كوردستانى عێراق، دانرابوو.\nهیوادارم مه‌سعود بارزانى-ى هاوڕێم، ده‌ستبه‌ردارى ژیانى سیاسى نه‌بێت یان ببێته‌وه سه‌ربازێك له ریزه‌كانى پێشمه‌رگه‌دا، وه‌ك له وتاره‌كه‌یدا وتى. ئه‌و سیاسه‌تمه‌دارێكى ئه‌زمووندارى میانڕه‌وى ناسه‌ركێشه، بۆیه ئومێده‌وارم وه‌ك سه‌رۆكى پارتى دیموكراتى كوردى بمێنێته‌وه چونكه باشترین كه‌سێكه كه سه‌ركردایه‌تیى ویستى گه‌لى كورد به‌ره‌و ژیانێكى باشتر بكات.\nناوچه كوردیه‌كانى عێراق ئه‌وه‌نده رووبار و پێده‌شت و پترۆڵى تێدان كه گره‌نتى ژیانێكى شه‌ره‌فمه‌ندانه بۆ گه‌له‌كه‌ى بكات. جه‌نگاوه‌ره پێشمه‌رگه‌كان دواى شه‌ڕێكى سه‌خت له‌گه‌ڵ تیرۆریستانى داعش كۆنترۆڵى پارێزگاى كه‌ركوك-ى ده‌وڵه‌مه‌ند به ته‌وتیان كرد، پاشان به‌بێ شه‌ڕكردن له‌گه‌ڵ سوپاى عێراق، ناوچه‌كه‌یان چۆڵكرد. ریفراندۆمى سه‌ربه‌خۆیى له 25ى ئه‌یلولى رابردوودا بوو. مه‌سعود بارزانى له وتاره‌كه‌یدا باسى له ئۆتۆنۆمى كرد و پاشان روووه‌رگێڕانى هه‌موو جیهان له كورد. حه‌یده‌ر عه‌بادى سه‌ره‌ك وه‌زیران، هه‌ر له‌گه‌ڵ ده‌ركه‌وتنى ئه‌نجامه‌كانى ریفراندۆمه‌كه‌دا رایگه‌یاند كه هه‌موو ناوچه‌كانى به‌رهه‌مهێنانى نه‌وت له باكور و ده‌روازه سنووریه‌كان و فڕۆكه‌خانه‌كان ده‌بێت ده‌ستبه‌جێ بگه‌ڕێنرێنه‌وه ژێر ده‌سه‌ڵاتى حكومه‌تى ناوه‌ند، واتا حكومه‌ته‌كه‌ى، ئه‌مه‌یش به‌بێ شه‌ڕ كرا.\nله‌سه‌ر داواى برام مه‌سعود بارزانى سه‌ردانى ناوچه كوردیه‌كانم كردبوو، له‌گه‌ڵ هاوڕێیان و خاتوو دانیال میتران هاوسه‌رى فرانسوا میتران-ى سه‌رۆكى ئه‌وكاتى فره‌نسا، كردنه‌وه‌ى په‌رله‌مان-مان بینى. هه‌روه‌ها له‌گه‌ڵ هاوڕێیاندا سه‌ردانى برام جه‌لال تاڵه‌بانى-مان كرد له باره‌گایه‌كى خۆى له نزیك به‌نداوى دوكان، له‌م دوو سه‌ركرده كورده هیچم نه‌بینى بێجگه له وته‌ى هێمن و ویستى به‌دیهێنانى ئامانجه‌كانى گه‌له‌كه‌یان به‌بێ كوشتوبڕ و ناكۆكى.\nئه‌مڕۆ چاره‌نووسى سه‌ربه‌خۆیى كورد یان ئۆتۆنۆمى به‌باچووه و وایده‌بینم كه كورده‌كان ده‌بنه (فه‌له‌ستینیه‌كان)ى سه‌ده‌ى بیست و یه‌ك. فه‌له‌ستینیه‌كان خاكى خۆیان له‌ده‌ستدا بۆ داگیركه‌ره ئه‌شكه‌نازى-یه‌كان كه خۆرئاوا پشتگیریى كردن و كورده‌كانیش ده‌بنه هاووڵاتیى پله دوو له وڵاته مێژووییه‌كه‌ى خۆیاندا.\nمه‌سعود بارزانى، كه ئازار به رووخساریه‌وه دیاربوو، له وتاره‌كه‌یدا وتى كه‌س له‌گه‌ڵ كورد-دا نه‌وه‌ستا و خۆیان رووبه‌ڕووى چاره‌نووسى خۆیان بوونه‌وه. ئه‌م قسه‌یه راسته، به‌شێوازێكى سنوورداریش ئیداره‌ى دۆناڵد تره‌مپ-ى سه‌ركۆنه كرد، چونكه كورده‌كان په‌یوه‌ندیى به‌هێزیان له‌گه‌ڵ ئیداره یه‌ك له‌دواى یه‌كه‌كانى ئه‌مریكادا هه‌بووه. له‌گه‌ڵ جه‌لال تاڵه‌بانى برا، ئاماده‌ى دانیشتنه‌كانى كۆمه‌ڵه‌ى گشتیى نه‌ته‌وه یه‌كگرتووه‌كان بووم، له‌گه‌ڵ مه‌سعود بارزانى برا، دانیشتووم كه سه‌ردانى نیویۆرك یان داڤۆس-ى كردووه. ئینجایش جیهان واز له كورد دێنێت.